Tiedotteet

25.5.2011 Tiedote lähetetty myös sähköpostitse kaikille EDUTOOL-opiskelijoille

** Aihe: HOPS-keskusteluun valmistautuminen **
Hei,

takana on nyt Edutool-opintojen viimeinen lähiopetuspäivä. Kiitos kaikille mukavasta ja lämminhenkisestä työskentelystä!

Osalla teistä alkaa olla opinnot suoritettuna ja enää on jäljellä vain HOPS-keskustelu. Osalla opinnot jatkuvat vielä joiltakin osin. Seuraavassa tarkemmin valmistautumisesta HOPS-keskusteluun.

HOPS-KESKUSTELUN TAVOITE Käymme jokaisen Edutool-opiskelijan kanssa maisteriohjelman kaksivuotisen kauden päätteeksi HOPS-keskustelun. HOPS-keskustelun tavoitteena on pysähtyä pohtimaan opintojen antia ja saavutettuja tavoitteita oppimisen suhteen. Lisäksi arvioimme koulutuksen vaikuttavuutta henkilökohtaisen kehittymisesi ja työsi näkökulmista. HOPS-keskustelun yhteydessä laaditaan myös suunnitelma viimeisten opintojen suorittamisen osalta, mikäli et saa opintojasi päätökseen kesäkuussa 2011.

Keskusteluun on varattu aikaa 1,5h. Tilat näet päivitetystä aikataulusta wikistä http://edutool.wikispaces.com/Kev%C3%A4%C3%A4n+2011+HOPS-keskustelut Jos osallistut keskusteluun puhelimitse, pyydän sinua järjestämään keskusteluun rauhallisen tilan, jossa voit keskeytyksettä osallistua keskusteluun. Lisäksi pyydän lähettämään minulle puhelinnumeron, johon voin soittaa sovittuna ajankohtana.

KESKUSTELUUN VALMISTAUTUMINEN HOPS-keskustelu muodostuu kahdesta osasta:

A-OSA Käy läpi opintojesi tilanne ja päivitä viime syksynä täytettyyn HOPS-lomakkeen versioon A-osion kohdat. a. Jos sinulla on vielä tekemättä Edutool-tutkintoon kuuluvia opintoja, päivitä HOPS-lomake. Onko sinulla jäänyt rästitehtäviä? Mikä on gradutyöskentelyn tilanne? Laadi aikataulusuunnitelma suorittamattomille opinnoille. Lähetä päivitetty HOPS-lomake minulle viimeistään kaksi päivää ennen keskustelua, jotta voin tutustua siihen etukäteen. Varsinaisessa keskustelussa käymme läpi opintojesi tilanteen HOPS-lomakkeen sisältöjen pohjalta. b. Jos olet tehnyt jo kaikki Edutool-opinnot, sinun ei tarvitse tehdä päivityksiä HOPS-lomakkeeseen, eikä lähettää sitä Niinalle etukäteen.

B-OSA Tarkastelemme yhdessä Edutool-opintojen vaikutusta työhösi. Toteutamme tämän osion haastattelun muodossa. Tätä voit etukäteen pohtia palauttamalla mieleesi tilanteita kuluneen kevään aikana työstäsi. Miten niissä näkyy Edutool-koulutuksen vaikutus? Lisäksi voit pohtia työtäsi ensi syksynä. Mitä työhösi silloin kuuluu? Miten toivot pääseväsi hyödyntämään Edutool-koulutuksessa opittuja asioita?

Terveisin, Niina

19.5.2011 Tiedote lähetetty myös sähköpostitse kaikille EDUTOOL-opiskelijoille

** Aihe: Tiedot graduista wikiin **
Hei,

huomasimme, että meillä ei ole tällä hetkellä kootusti tietoa Edutoolissa tehdyistä graduista. Pyydämmekin sinua viemään wikiin heti seuraavat tiedot gradustasi: työntekijän nimi, otsikko ja tiivistelmä. Jos gradusi ei ole vielä valmis, eikä sinulla ole näihin vielä valmista kuvausta, kerro vähintään gradusi työotsikko/aihepiiri ja kuvaa tiivistelmä kohdassa lyhyesti gradusi aihetta. Tämän koosteen avulla pääsemme kaikki yhdessä näkemään millaisen kokonaisuuden Edutool-koulutuksessa tehdyt gradut muodostavat.

Linkki wikiin http://edutool.wikispaces.com/Kooste+graduista+kev%C3%A4t+2011

Kiitos jo etukäteen nopeasta reagoinnista!

Yst. terv., Niina

16.5.2011 Tiedote lähetetty myös sähköpostitse kaikille EDUTOOL-opiskelijoille

** Aihe: ensi viikon lähiopetukset **
Hei,

ensi viikolla tapaamme viimeisissä lähiopetuksissa. Viimeiset lähiopetuspäivät on varattu graduille ja Edutool-koulutuksen yhteenvedolle. Ohjelman näet wikistä. Seuraavassa tarkempia ohjeita gradujen esittelyyn ja opponointiin.

GRADUT Viimeisiin lähitapaamisiin on valittu esitettäväksi työt, jotka ovat jo kansissa tai lähes valmiita. Opponoijina toimivat opiskelijat, joilla gradu ei ole vielä valmis. Näin gradunsa valmiiksi saaneilla on mahdollisuus saada palautetta työstään, ja vastaavasti vielä työtään viimeistelevät saavat vinkkejä omaan työskentelyyn. Esittäjät ja opponoijat löydät lähipäivän ohjelmasta wikistä. Gradujen esittäjiä pyydämme lähettämään sähköpostitse tämän hetkisen työn opponoijalle. Jos olet tekemässä pieniä muutoksia vielä työhösi, ei haittaa. Tärkeintä on, että lähetät työn mahdollisimman pian opponoijalle luettavaksi.

Gradujen esittäjät: Valmistaudu esittelemään gradusi. Graduesityksessä tulee kuvata seuraavat asiat: perustelut tutkimukselle, tutkimuskysymykset, aineiston keruu ja analysointi, tutkimustulokset ja pohdinta. Pääpaino on tutkimustuloksissa ja pohdinnassa, koska näitä osa-alueita emme ole aikaisemmissa väliesityksissä käyneet tarkemmin läpi. Esitykselle on varattu aikaa 25 minuuttia.

Opponoijat: Perehdy opponoitavaan graduun. Tarkastele opponoinnissa erityisesti seuraavia asioita: Miten tutkimuksen tarpeellisuus on perusteltu? Ovatko tutkimuskysymykset selkeitä? Miten aineistonkeruu on kuvattu? Miten analysointi on kuvattu? Miten tulokset on esitelty? Vastaavatko tulokset tutkimuskysymyksiin? Miten pohdinnassa on onnistuttu? Kommentit esitetään lähitapaamisessa esityksen jälkeen. Opponoinnille on varattu aikaa 5 min.

MATURITEETTI Halukkailla on mahdollisuus tehdä lähiopetuspäivän yhteydessä maturiteetti. Sille on varattu aika maanantaina klo 15-17:00.

YKSILÖOHJAUS Erityisesti opiskelijoille, joilla graduprosessi vielä jatkuu kesän yli, olemme varanneet mahdollisuuden henkilökohtaiseen ohjaukseen maanantaina iltapäivällä. Jos tarvitset ohjausta, ilmoita siitä Niinalle torstaihin 19.5. mennessä, niin tiedämme suunnitella aikataulut sen mukaan. Yksilöohjausaika kannattaa hyödyntää, jotta saat hyvän tsempin loppu työskentelyyn.

Jos sinulla ilmenee jotakin kysyttävää lähipäiviin liittyen, olethan yhteydessä.

Terveisin, Niina

2.5.2011 Tiedote lähetetty myös sähköpostitse kaikille EDUTOOL-opiskelijoille

** Aihe: viimeisiä viedään Edutool-opinnoissa **
Hei Edutool-poppoo,

olette kevään aikana ahkeroineet gradujen ja loppukuulusteluun kuuluvan kirjapaketin kanssa. Tulosta on syntynyt. Ensimmäiset gradut ovat jo kansissa ja uusia on luvassa lähiviikkoina. Hienoa! Opintojen viimeinen lähiopetuspäivä lähestyy. Olen seuraavaan koonnut infoa opintoihin kuuluvista viimeisistä työskentelyistä ja toukokuun lähiopetuspäivistä. Tiedotteessa on muutamia tärkeitä päivämääriä. Nappaathan ne kalenteriisi!

TOUKOKUUN LÄHIPÄIVÄT 23.–24.5. JA ILLALLINEN Viimeiset lähiopetuspäivät on varattu graduille ja Edutool-koulutuksen yhteenvedolle. Laadimme tarkemman ohjelman gradujen käsittelytavoista, kun tiedämme gradujen tilanteen tämän viikon jälkeen. Tämän vuoksi tiedotamme lähiopetuspäivän tarkemmasta ohjelmasta ja siihen valmistautumisesta ensi viikolla. Seuraa siis sähköpostiasi.

Lähiopetuspäivän yhteydessä on myös mahdollisuus tehdä maturiteetti. Maturiteettiin voit osallistua sen jälkeen, kun olet saanut gradusi ohjaajalta kansitusluvan. Ilmoita minulle 9.5. mennessä, jos haluat tehdä maturiteetin lähiopetuspäivänä. Suunnittelemme ilmoittautumisien perusteella maturiteetin ajankohdan lähiopetuksessa.

Maanantai-illaksi 23.5. olen varannut meille pöydän ravintola Hellaan klo 18:30 lähtien. Toivottavasti mahdollisemman moni pääsee juhlistamaan illallisen muodossa viimeistä yhteistä lähitapaamistamme ja pian päättyviä opintoja. Laitan ensi viikolla tarkemman tiedon ilmoittautumisesta ja ruokalistasta.

VIIMEINEN HOPS-KESKUSTELU Käymme jokaisen Edutool-opiskelijan kanssa maisteriohjelman kaksivuotisen kauden päätteeksi HOPS-keskustelun. HOPS-keskustelun tavoitteena on pysähtyä pohtimaan yhdessä koulutuksen toteuttajan kanssa opintojen antia ja saavutettuja tavoitteita oppimisen suhteen. Lisäksi arvioimme koulutuksen vaikuttavuutta henkilökohtaisen kehittymisesi ja työsi näkökulmista. HOPS-keskustelun yhteydessä laaditaan myös tarvittaessa suunnitelma viimeisten opintojen suorittamisen osalta, mikäli et saa opintojasi päätökseen kesäkuussa 2011. Varaa itsellesi aika keskusteluun 15.5. mennessä wikissä osoitteessa http://edutool.wikispaces.com/Kev%C3%A4%C3%A4n+2011+HOPS-keskustelut

VIIMEINEN ASIANTUNTIJAPROFIILI Opintojen päättyessä on myös viimeisen asiantuntijaprofiilin kirjoittamisen aika. Tänään lähetetyssä sähköpostissa näet tehtävänannon ja siihen liittyvät kaksi artikkelia. Asiantuntijaprofiilin palautus on 31.5. mennessä. Asiantuntijaprofiilien kirjoittaminen kuuluu ASI-jakson työskentelyyn ja saat jakson suoritusmerkinnän palautettuasi viimeisen asiantuntijaprofiilin.

Jos sinulla ilmenee jotakin kysyttävää opintojen loppuvaiheen työskentelyihin liittyen, olethan yhteydessä.

Terveisin, Niina

8.4.2011 Tiedote lähetetty myös sähköpostitse kaikille EDUTOOL-opiskelijoille

** Aihe: loppukuulustelun esseen arviointi **
Hei,

tuli esille, että loppukuulustelun esseen arvioinnista on ollut liikenteessä kahta erilaista tietoa. Essee arvioidaan opetussuunnitelman mukaisesti hyväksytty/hylätty. Saamaanne kirjapaketin ohjeistusdokumenttiin on vahingossa lipsahtanut arvioinniksi 1-5.

Kiitos, kun hoksautitte asiasta. Pahoittelemme sekaannusta! Tsemppistä esseen kirjoittamiseen!:)

Yst.terv., Niina

15.3.2011 Tiedote lähetetty myös sähköpostitse kaikille EDUTOOL-opiskelijoille

Aihe: Lähitapaamista EI OLE 21.3.
Hei Edutool-opiskelijat,

Muistuttelen vielä, että meillä ei ole ensi viikolla 21.3. lähitapaamista. Sen sijaan teillä on mahdollisuus henkilökohtaiseen graduohjaukseen tarpeen mukaan. Halutessanne ohjausta voitte olla suoraan yhteydessä ohjaajaan.

Terveisin, Niina

P.S. Haluatko suositella Edutool-koulutukseen osallistumista kollegoillesi ja tuttavillesi? Edutool-maisteriohjelman haku on käynnissä 31.3.2011 asti. Lisätietoja www-sivuilta let.oulu.fi/edutoo

17.2.2011 Tiedote lähetetty myös sähköpostitse kaikille EDUTOOL-opiskelijoille

Aihe: Lähiopetuksista ja loppukuulustelusta
Hei,

jälleen on takana yksi lähiopetuspäivien rupeama. Meillä oli kaksi intensiivistä päivää, joiden aikana esitetyt tuotokset ja käydyt keskustelut osoittivat, että olette oppineet aivan valtavasti Edutool-opintojen aikana. Erityisen ilahduttavaa oli havaita kuinka hyvin osaatte hyödyntää teoreettista ymmärrystänne käytännön ongelmien ratkaisemisessa. Loistavaa! Tältä pohjalta on hyvä jatkaa opintojen viimeisten haasteiden parissa, jotka ovat gradu ja loppukuulustelu.

Kaikki lähiopetuksissa jaettu materiaali on nähtävissä lähiopetuspäivien ohjelman yhteydessä wikissä. Erityisesti kehotan niitä opiskelijoita, jotka eivät olleet paikalla, tutustumaan loppukuulustelun suoritusohjeisiin.

Meillä on enää jäljellä kaksi sovittua ajankohtaa lähiopetuksille: 21.3. ja 23.-24.5. Keskustelimme maaliskuun lähiopetuspäivän tarpeellisuudesta. Tulimme siihen tulokseen, että emme järjestä lähitapaamista totuttuun tyyliin siten, että kaikki tulevat paikan päälle, vaan järjestämme jokaiselle halukkaalle mahdollisuuden yksilöohjaukseen. Oulun seudulla asuvat osallistuvat ohjaukseen yliopistolla ja muualla asuvat voivat sopia ohjaajan kanssa Skype/ACP-palaverin. Lisäksi voimme järjestää myös ko. päivänä mahdollisuuden maturiteetin tekemiseen, jos sellainen on jo tuolloin joillakin ajankohtaista. Maturiteettiinhan voi osallistua sen jälkeen, kun työnohjaaja on antanut gradulle kansitusluvan. Katsotaan, miten työskentelynne etenee lähiviikkoina ja olen sitten lähempänä yhteydessä maaliskuun 21. päivän käytännöistä ja työskentelystä.

Lähiopetuksessa, etenkin tiistaina, keskustelimme paljon tavoitteiden asettamisesta. Päivän päätteeksi jokaisella oli mielessä oma suunnitelma tulevien päivien, viikkojen ja koko kevään työskentelystä. Tsemppiä kaikille näissä suunnitelmissa pysymiseen! Muistattehan, että pienien tavoitteiden kautta ei isokaan tavoite tunnu enää mahdottomalta ja se on mahdollista saavuttaa. Aletaan siis kaikki tehtävä tehtävältä nyt selättämään gradua:)

Terveisin, Niina

31.1.2011 Tiedote lähetetty myös sähköpostitse kaikille EDUTOOL-opiskelijoille

Aihe: Edutool lähiopetukset 14.-15.2./valmistautuminen
Hei,

vuoden ensimmäinen kuukausi alkaa olla päätöksessään ja kalenteri heilahtaa huomenna helmikuun puolelle. Seuraavat Edutool-opetuksen lähipäivät ovat 14.-15.2. Maanantaina päätämme OHA-opintojakson työskentelyn ja tiistaina graduilemme. Lisäksi pidämme tiistaina infon loppukuulustelun eli kirjapaketin suorittamisesta. Päivien tarkempi aikataulu päivittyy wikiin ensi viikon aikana. Seuraavassa vielä muutama sana lähipäiviin valmistautumisesta.

Maanantaina päätämme OHA-jakson asiantuntijaryhmien postereiden esittelyyn. Aikataulun postereiden ja abstraktien lopputyöstämiseen kävimme läpi viime lähitapaamisessa. Vaikka maanantai on kohdennettu OHA-opintojakson työskentelyyn, esityksiä ovat tervetulleita kuulemaan myös kaikki muut Edutool-opiskelijat.

Tiistaina työskentelemme gradujen parissa. Gradutyöskentelynne on hieman eri vaiheissa. Tässä vaiheessa on tärkeää, että jokaisella on suunnitelma siitä, miten gradutyöskentelyään edistää kevään aikana. Senpä vuoksi päädyimme ohjaajien kanssa sellaiseen työskentelytapaan, että jokainen valmistautuu esittelemään oman gradunsa vaiheen ja suunnitelmat jatkotyöskentelylle. Jokaisen työn käsittelylle on aikaa 15 min. (10 min. esitys ja 5 min. keskustelu). Esityksessä tulee esitellä seuraavat sisällöt:

1. työn tavoite/tutkimusongelma 2. spesifit tutkimuskysymykset 3. mihin asti on päässyt 4. mikä on seuraava, konkreettinen lyhyen tähtäimen tavoite 5. aikataulusuunnitelma koko työn loppuun saattamiseksi

Näillä mennään siis helmikuulle. Olettehan yhteydessä, jos työskentelyyn liittyen ilmenee kysyttävää!

Terveisin, Niina

20.1.2011 Tiedote lähetetty myös sähköpostitse kaikille EDUTOOL-opiskelijoille

Aihe: Edutool-opintojen vuoden ensimmäiset lähitapaamiset
Hei,

vuoden 2011 Edutool-opinnot ovat jo hyvässä vauhdissa. Itse kunkin henkilökohtaisesta opintojen tilanteesta ja vaiheesta riippuen tammikuun työskentely on jatkunut graduilulla sekä OHA- ja OPKO-kurssien oppimistehtävien työstämisellä. Opintojen viimeinen lukukausi on siis käynnissä. Tuetaan toisiamme suorittamaan jäljellä olevat opinnot päätökseen!

Seuraavassa muutama ajankohtainen asia liittyen seuraaviin lähiopetuksiin.

SEURAAVAT LÄHIPÄIVÄT 24.-25.1. Maanantaina on koko päivä varattu OHA-opintojakson työskentelylle. Klo 8:30-13 välinen aika on varattu asiantuntijaryhmien työskentelylle. Olette voineet itse päättää projektiryhmässänne, miten käytätte tämän ajan hyödyksenne. Tuutorit ovat mukana työskentelyssä seuraavasti: Niina ja Pirkko osallistuvat asiantuntijaryhmän mukana Metsokangas caseen liittyvään tapaamiseen CIE:n tiloissa ja Essi osallistuu Ritaharju casea pohtivan ryhmän työskentelyyn sekä tapaamiseen Ritaharjun koululla. Lisäksi Niina käy aamupäivän työskentelyn aikana Kaleva casea pohtivan ryhmän luona. Klo 13-15 jatkamme sitten yhteisellä työskentelyllä tilassa KTK305. Yhteisessä osuudessa käymme läpi asiantuntijaryhmien työskentelyn tilanteen (sisällöt, työskentelytavat), minkä pohjalta teemme suunnitelman lopputyöskentelylle. Tarkoituksena on, että koko päivän työskentelyssä on mukana koko asiantuntijaryhmä (=Edutool-opiskelijat ja projektiopintoja tekevät koulutusteknologian perusopiskelijat). Varmistattehan vielä asiantuntijaryhmässänne, että kaikki pääsevät paikalle ja kaikilla on yhteinen ymmärrys päivän työskentelystä!

Tiistaina päätämme OPKO-opintojakson projektisuunnitelmien esittelyllä ja arvioinnilla. Päivän työskentely alkaa klo 8:30. Ensimmäisen projektiaiheen esittely (Rokua Geopark) on klo 9-10:30 ja toisen (OpeJaksaa) on klo 11:30-13. Valmistautukaa projektiryhmässänne esittelemään projektisuunnitelmanne. Esitykselle on varattu aikaa 30 min. Sen jälkeen käydään arviointikeskustelu. Tämän viestin liitteenä on dokumentti, jota voitte hyödyntää esitystänne viimeistellessä. Muistutuksena vielä, että projektisuunnitelmien palautus (wikiin) on huomiseen perjantaihin 21.1. mennessä.

ASIANTUNTIJAPROFIILI Mikäli et ole vielä palauttanut asiantuntijaprofiiliasi, teethän sen mahdollisemman pian, viimeistään 31.1. mennessä!

JA VIELÄ VÄHÄN TULEVASTA Helmikuun lähitapaamisen toinen päivä eli tiistai 15.2. on tarkoitettu kaikille Edutool-opiskelijoille. Silloin aiheena ovat gradut. Lisäksi järjestämme infon loppukuulustelun eli kirjapaketin suorittamisesta.

Olettehan yhteydessä, jos työskentelyyn liittyen ilmenee kysyttävää!

Iloisin vuoden alun terveisin, Niina, Pirkko ja Essi

21.12.2010 Tiedote lähetetty myös sähköpostitse kaikille EDUTOOL-opiskelijoille.

Aihe: Edutool-opintoja ja hyvää joulua!
Hei,

"Kolme yötä jouluun on, laskin aivan itse eilen, kun näin silmät tonttusen."

Joulu on jo viikon lähempänä siitä, kun viimeksi tapasimme. Lähitapaamisen kalvot ja korvaavat tehtävät ovat nähtävillä wikissä tuttuun tapaan. Ennen kuin laskeudumme joulunviettoon tässä vielä kertauksena Edutool-opintojen vuodenvaihteen työskentely.

ASIANTUNTIJAPROFIILI Seuraavat asiantuntijaprofiilit tulee palauttaa 14.1. mennessä. Tehtävänanto ja siihen liittyvä artikkeli ovat tämän viestin liitteenä. Asiantuntijaprofiilien kirjoittaminen kuuluu ASI-jakson työskentelyyn. On tärkeää, että kirjoitat asiantuntijaprofiilin ajallaan.

OHA-JAKSO Parhaillaan on wikissä menossa Piian luentojen pohjalta keskustelu. Keskustelu päättyy 22.12. Käytäthän hyödyksesi mahdollisuuden vaihtaa ajatuksia Piian ja toisten opiskelijoiden kanssa luentojen sisällöistä!

Maanantaina kävimme pelaamassa TeamingStreamillä. Kaikki, jotka osallistuivat pelin pelaamiseen, ovat vastuullisia reflektoimaan pelikokemustaan. Päällimmäisiä ajatuksia voi kirjoittaa Google Docsin dokumenttiin, jonka Saara meille loi. Lisäksi tammikuussa järjestämme virtuaalisen tapaamisen kokousympäristössä, jossa keskustelemme pelikokemuksestamme muistiinpanojen pohjalta. Tapaamisen ajankohta sovitaan viikolla 2. Niiden opiskelijoiden kanssa, jotka eivät päässeet maanantaina mukaan pelaamaan, sovimme korvaavasta tehtävästä tammikuussa.

OHA-jakson työskentely jatkuu lähitapaamisessa seuraavan kerran ma 23.1. Tuolloin teillä on mahdollisuus asiantuntijaryhmätyöskentelyyn klo 8:30 - 13. Voitte käyttää tuon ajan ryhmänne valitsemalla tavalla (esim. vierailuihin toimeksiantajan luona, f2f-työskentelyyn). Iltapäivällä klo 13-15 jatkamme sitten yhteistä työskentelyä yliopistolla. Ilmoittakaa Niinalle 18.1. mennessä, mitä ryhmänne tekee aamupäivän. Pyrimme järjestämään niin, että tuutori (Niina/Pirkko/Essi) tulee mukaan tapaamisiin toimeksiantajien kanssa.

OPKA-JAKSO OPKA-jakson työskentely päättyy tiistaina 24.1. projektisuunnitelmien esittämiseen. Sitä ennen teillä on mahdollisuus saada vielä viimeiset kommentit projektisuunnitelmaanne ohjausryhmätapaamisessa. Ohjausryhmätapaamiset järjestetään torstaina 13.1. ja perjantaina 14.1. Varatkaa ryhmällenne sopiva aika wikissä http://edutool.wikispaces.com/Ohjausryhm%C3%A4+tapaamiset

Lisäksi tiedoksi, että opetushenkilökuntamme on lomalla 23.12.2010 - 10.1.2011 välisen ajan.

Tunnelmallista ja rauhaisaa joulun aikaa toivottaen, Edutool-opet

7.12.2010 Tiedote lähetetty myös sähköpostitse kaikille EDUTOOL-opiskelijoille.

Aihe: Ensi viikon lähiopetukset
Hei,

ensi viikolla tapaamme lähiopetuksessa viimeistä kertaa tälle lukukaudelle. Viime viikolla laitoinkin teille jo viestiä liittyen pikkujouluihin ja gradutyöskentelyyn. Tässä vielä lisäksi muutama huomio lähiopetuksen ohjelmasta ja valmistautumisesta siihen (aikataulutettu ohjelma wikissä).


 * Maanantain työskentely osa 1: kohdentuu koko päivän OHA-jakson työskentelyyn. Aamulla aloitamme klo 8:30 työskentelyn asiantuntijaryhmissä. Olettehan ajoissa paikalla, jotta pääsemme aloittamaan heti tehokkaasti. Tarkoituksena on, että mukana on koko asiantuntijaryhmä (=Edutool-opiskelijat ja projektiopintoja tekevät koulutusteknologian perusopiskelijat. Varmistattehan vielä asiantuntijaryhmässänne, että kaikki pääsevät paikalle!


 * Maanantain työskentely osa 2: Asiantuntijaryhmätyöskentelyn jälkeen, noin klo 10, siirrymme Edutool-opiskelijoiden kanssa yliopistolta TeamingStreamin tiloihin (Kasarmintie 23). Tulkaa yliopistolle aamulla mahdollisuuksien mukaan omilla autoilla, jotta pääsemme kimppakyydeillä siirtymään sinne. Myös minun ja Pirkon autoihin sopii kyytiläisiä. Koko iltapäivän työskentely on TeamingStreamin tiloissa. Työskentelyn välissä käymme lounaalla Upseerikerholla (omakustanteinen) http://www3.luovi.fi/Ravintola_Upseerikerho/Lounaslista


 * Maanantai-iltana klo 18:30 lähtien vietämme Edutoolilaisten pikkujoulua illallisen merkeissä. Ilmoittaudu mukaan wikissä 8.12. mennessä!


 * Tiistaina työskentelemme aamupäivän OPKA-jakson parissa. Työskentely kohdentuu erityisesti projektisuunnitelmien vertaisarviointiin. Valmistautukaa työskentelyyn tutustumalla toisen ryhmän tämän hetkisiin tuotoksiin. Jos olette työstäneet projektisuunnitelmaa jossakin muussa ympäristössä kuin wikissä, huolehdittehan siitä, että linkit dokumentteihin löytyvät wikistä, jotta toisen projektiryhmän opiskelijat pääsevät lukemaan tuotoksianne.


 * Iltapäivällä jatkamme graduillen yksin, yhdessä ja ohjaajien kanssa. Kuulemme edelleen mielellään toiveitanne iltapäivän työskentelyn suhteen. Lähetä toiveesi huomiseen keskiviikkoon 8.12. mennessä Niinalle.


 * Niina ja Pirkko ovat 8.-9.12. työmatkalla Trondheimissa, minkä vuoksi pääsemme vastaamaan sähköposteihin viiveellä. Jos teillä siis ilmenee kysyttävää lähiopetuksiin liittyen, vastailemme viesteihinne viimeistään perjantaina.

Näkymisiin ensi viikolla, Niina

3.12.2010 Tiedote lähetetty myös sähköpostitse kaikille EDUTOOL-opiskelijoille.

Aihe: pikkujoulut ja gradut
Hei,

reilun viikon päästä tapaamme jälleen lähiopetuksessa. Siihen liittyen kaksi asiaa, joihin toivon teidän reagoivan mahdollisemman pian.

1) PIKKUJOULUT: Maanantaina 13.12. klo 18:30 vietämme Edutoolilaisten pikkujoulua illallisen merkeissä. Paikka on ravintola Radisson Blu http://www.radissonblu.fi/hotelli-oulu/ruokailu Ilmoittaudu mukaan wikissä 8.12. mennessä!

2) GRADUILUA: Tiistaina 14.12. meillä on varattu gradutyöskentelyyn aikaa klo 12-15. Miten toivotte tuon ajan käytettävän? Millaisia tarpeita ja kysymyksiä teillä on tällä hetkellä graduunne liittyen? Voit lähettää toiveita minulle sähköpostilla.

Lähiopetuspäivien tarkempi ajankohta päivittyy verkkoon ensi viikolla.

Mukavaa viikonvaihdetta itsenäisyyspäivän tunnelmissa!

Terveisin, Niina

18.11.2010 Tiedote lähetetty myös sähköpostitse kaikille EDUTOOL-opiskelijoille.

Aihe: OPKA-jakson työskentely ja ohjausryhmätapaamiset
Hei,

OPKA-jakson työskentely etenee meneillään olevan etäjakson aikana teidän projektiryhmänne valitsemalla tavalla. Tavoitteena on, että työstätte ryhmässänne projektisuunnitelmaa. Projektisuunnitelman rungon kävimme läpi lähitapaamisessa (ks. kalvot wikistä). Työskentelyn alla on nyt kaksi erilaista suunnitelmaa, joita edistäessä tulee vastaan hieman erilaisia selvitettäviä asioita. Työskentelyn etenemistä seuraamme ohjausryhmätapaamisissa, joista ensimmäinen on viikolla 48. Voitte valita projektiryhmällenne sopivan ajankohdan wikissä tämän linkin kautta http://edutool.wikispaces.com/Ohjausryhm%C3%A4+tapaamiset

Jos teillä ilmenee kysyttävää työskentelyynne liittyen ennen tapaamista, olkaa yhteydessä.

Terveisin, Niina ja Pirkko

18.11.2010 Tiedote lähetetty myös sähköpostitse kaikille EDUTOOL-opiskelijoille.

Aihe: Kevään 2010 lähiopetuspäivät
Hei,

Edutool-opinnot käyvät vähiin ja pian aloitamme jo viimeisen lukukauden. Tässä kevään 2010 lähiopetuspäivien ajankohdat ja sisällöt:


 * ma 24.1. OHA
 * ti 25.1. OPKA
 * ma 14.2. OHA
 * ti 15.2. Gradu
 * ma 21.3. Gradu
 * ma 23.5. Graduseminaari (Valmiiden gradujen esittäminen)
 * ti 24.5. Graduseminaari jatkuu/ Edutool-opintojen päättäminen

Terveisin, Niina

1.11.2010 Tiedote lähetetty myös sähköpostitse kaikille EDUTOOL-opiskelijoille.

Aihe: Lähiopetukset 8.-9.11.
Hei kaikille,

kuukausi on taas vierähtänyt ja ensi viikolla tapaamme jälleen lähitapaamisessa.

Maanantain työskentelymme kohdentuu kokonaan OHA-jaksoon. Viimeisen kuukauden ajan olette perehtyneet lukupiireissä opintojakson keskeiseen kirjallisuuden kautta. Maanantaina teille esitellään kolme käytännön haastetta, joiden ratkaisemisessa pääsette soveltamaan oppimaanne. Mielenkiintoinen päivä luvassa!

Tiistaina jatkamme OPKO-jakson työskentelyä. Projektiryhmissänne olette työstäneet viimeisen kuukauden ajan projektiesityksiä. Projektiesitykset palautetaan keskiviikkoon 3.11. mennessä wikiin. Pirkon kanssa perehdymme esityksiinne ja annamme niistä palautetta lähitapaamisessa. Teidän ei tarvitse valmistautua esittämään projektiesityksiä, riittää kun ne on palautettu ajallaan wikiin. Lähitapaamiseen olemme saaneet mukaan edustajia eri projekteista. Luvassa on aimo annos erilaista projektikokemusta. Lisäksi jatkamme työskentelyä projektiryhmissä.

Lähiopetuspäivien tarkempi ohjelma päivittyy tällä viikolla wikiin.

Muistattehan myös, että meillä on Edutool-opintoihin sisällöllisesti hyvin liittyvä väitöstilaisuus perjantaina. Hanna Järvenoja väittelee 5.11. klo 12 salissa KTK112 aiheenaan Socially shared regulation of motivation and emotions in collaborative learning / Sosiaalisesti jaettu motivaation ja emootioiden säätely yhteisöllisessä oppimisessa. Vastaväittäjänä toimii professori Susan B. Nolen (College of Education, University of Washington, Seattle, USA) ja kustoksena professori Sanna Järvelä. Katso tiedote väitöksestä http://www.hallinto.oulu.fi/viestin/vaitos10/jarvenoja.html Tervetuloa!

Näillä sisällöillä siis jatkamme ensi viikolla. Mukavaa alkanutta viikkoa!

Terveisin, Niina

7.10.2010 Tiedote lähetetty myös sähköpostitse kaikille EDUTOOL-opiskelijoille.

Aihe: Lähiopetuksen koontia
Hei,

tämän viikon lähiopetuksessa aloitimme kaksi opintojaksoa ja jatkoimme gradutyöskentelyä. Oli mukava aloittaa kanssanne uusia opintokokonaisuuksia. Nyt edessä on tiivis etätyöskentelyjakso kahden opintojakson työskentelyssä. Oppimisyhteisöt ja hajautettu asiantuntijuus (OHA) jaksolla työskentelette lukupiirissä. Opetus- ja koulutusprojektien suunnittelu ja hallinnointi (OPKO) –opintojaksolla muodostimme projektiryhmät. Projektiryhmän tehtävänä on laatia 3.11. mennessä projektiesitys. Ryhmä 1:n kuuluvat Päivi, Inka, Reeta, Sirpa ja Jaana I. Ryhmä 2:n kuuluvat Elina, Marja, Saara ja Tiina. Jos et ollut mukana aloitustapaamisessa huolehdithan siitä, että pääset mukaan ryhmäsi työskentelyyn mahdollisemman pian.

Kaikki materiaalit ja korvaavat tehtävät löytyvät wikistä lähipäivän ohjelman yhteydestä http://edutool.wikispaces.com/%E2%80%A2+L%C3%A4hiopetus+syksy+2010

OHA-päivän aloituksessa luennoi Harto Pönkä. Aikataulullisista syistä meillä ei ollut mahdollisuutta luennon jälkeen keskusteluun. Hartolle voi esittää kommentteja ja kysymyksiä joko hänen blogiinsa tai slideshareen.

Mukavaa etätyöskentelyjaksoa kaikille!

Terveisin, Niina

30.9.2010 Tiedote lähetetty myös sähköpostitse kaikille EDUTOOL-opiskelijoille.

Aihe: Lähiopetus ensi viikolla
Hei,

ensi viikolla tapaamme Edutoolin lähiopetuksessa. Lähipäivien ohjelmassa on luvassa paljon uutta ja vähän vanhaa.:) Maanantaina olemme varanneet koko päivän Oppimisyhteisöt ja hajautettu asiantuntijuus –opintojakson aloitukselle. Tiistaina käytämme aamupäivän gradutyöskentelyyn klo 8:30-11. Sen jälkeen jatkamme klo 12 Opetus- ja koulutusprojektien suunnittelu ja hallinnointi –opintojaksolla. Tarkempi aikataulu lähipäivien ohjelmasta päivitetään huomenna wikiin.

Gradutyöskentelyn aiheena on aineiston analysointi. Työskentely aloitetaan johdantoluennolla, jonka jälkeen jatketaan workshop-työskentelyllä pienemmissä ryhmissä. Työskentelyn tavoitteena on konkreettisesti edistää eri vaiheissa olevia gradutöitänne. Workshopissa jakaudutte kolmeen ryhmään sen mukaan, mikä on gradutyöskentelyssänne keskeistä juuri nyt. Ryhmän 1 työskentely kohdentuu sisällönanalyysiin ja koodauksen luotettavuuteen. Ryhmä on kohdistettu opiskelijoille, jotka ovat jo aloittaneet aineistonsa analysoinnin. Ryhmän 2 työskentely kohdentuu oman aineiston kuvaamiseen ja metodi-osion kirjoittamiseen. Ryhmä on kohdennettu opiskelijoille, joilla aineiston keruu on vielä kesken/suunnitteilla. Ryhmän 3 työskentely kohdentuu aineiston kvantitatiiviseen analysointiin (esim. reliabiliteetti ja validiteetti). Ryhmä on kohdistettu opiskelijoille, joiden analysointiin liittyy kokonaan tai osittain kvantitatiivista analyysiä. Oman ryhmäsi voit valita tiistaina. Ota mukaasi graduaineistoa (esim. paperitulosteita litteraateista) sekä sähköisessä muodossa muuta materiaalia, jota olet jo kirjoittanut graduusi. Voit tarvita niitä työskentelyn aikana. Lisäksi ota mukaasi, jos mahdollista, kannettava tietokoneesi.

Iloisiin tapaamisiin ensi viikolla!

Terveisin, Niina

9.9.2010 Tiedote lähetetty myös sähköpostitse kaikille EDUTOOL-opiskelijoille.

Aihe: Lähiopetusten koonti
Hei,

uusi lukukausi pyörähti iloisesti ja touhukkaasti käyntiin tällä viikolla lähiopetuksissa. Saimme keväällä alkaneen ASI-työskentelyn päätökseen ja kävimme läpi jokaisen gradutilanteen. Tästä on hyvä jatkaa kohtia uusia ja osittain jo tuttujakin haasteita!

Alla erityisesti kaksi asiaa tulevaan liittyen:

1) Lähipäivien korvaavat tehtävät ovat nyt nähtävillä tuttuun tapaan wikissä. 2) Edutool-opintojen uudet opintojaksot alkavat lokakuussa. Tavoitteena on, että syyskuun aikana saisimme kaikki rästitehtävät tehtyä. Näin ollen rästitehtävien uusi palautuspäivä on 30.9. Tässä siis päivämäärä, jota teistä osa onkin jo kysynyt.

Mukavaa alkanutta lukuvuotta!

Terveisin, Niina

1.9.2010 Tiedote lähetetty myös sähköpostitse kaikille EDUTOOL-opiskelijoille.

Aihe: Ensi viikolla nähdään!
Hei,

Edutool-opintojen syksy on jo mukavasti pyörähtänyt käyntiin HOPS-keskusteluilla. Lisäksi olette omissa ryhmissänne työskennelleet ahkerasti ASI-työskentelyn ympärillä. Ensi viikolla tapaamme vihdoin lähitapaamisessa! Maanantaina ohjelmassa on ASI-kurssiin liittyvää työskentelyä (klo 8:30-15:00 tila KTK215). Tiistaina graduilemme ja käymme läpi opintoihin liittyviä yleisiä asioita (klo 8:30-10:00 gradujen yksilöohjaus ja klo 10-15:00 yhteisiä asioita tila KTK305).

MAANANTAIN TYÖSKENTELYYN VALMISTAUTUMINEN Maanantaina käytämme koko päivän ASI-jakson työskentelyyn. Posteriesitykset ovat klo 10-12. Jokaisen ryhmän esitykselle ja keskustelulle on varattu aikaa noin 20 min. (10 min. esitys + 10 min. keskustelu). Ripustamme posterit valmiiksi paikoilleen. Valmistautukaa ryhmässänne esittämään posterinne. Teillä on myös mahdollisuus vielä keskustella esityksestä ryhmässänne aamupäivällä ennen posterisessiota. Ottakaa mukaan abstraktista viisi kopiota jaettavaksi erityisesti vieraileville asiantuntijoille. Jos abstraktitekstinne on wikissä, kopioikaa se esimerkiksi word-tiedostoon ja tulostakaa kopioitava versio sieltä. Tarkistakaa, että tekstimuotoilut ovat ns. luettavia siirron jälkeen. Posterisessioon osallistuu meidän lisäksemme Piritta Elektrobitiltä sekä osa asiantuntijoista, jotka kommentoivat töitänne viime keväänä.

GRADUISTA Yhteinen työskentely aloitetaan tiistaina klo 10. Sitä ennen teillä on mahdollisuus saada klo 8:30-10:00 välisenä aikana henkilökohtaista ohjausta omalta graduohjaajaltasi. Mikäli koet tarvitsevasi henkilökohtaista ohjausta, varaa oma aikasi wikissä 3.9. mennessä http://edutool.wikispaces.com/ohjausaika. Tarve ohjaukselle voi olla pieni tai iso. Joka tapauksessa aika kannattaa varata, jos uskot keskustelun auttavan työssäsi eteen päin.

Lähiopetuspäivien tarkempi ohjelma päivittyy lähiaikoina wikiin tutulle lähiopetuksen sivulle http://edutool.wikispaces.com/L%C3%A4hiopetus Tällä hetkellä wikin editointi ei jostakin syystä onnistu, minkä vuoksi en pääse ohjelmaa sinne vielä lisäämään.

Pirteää ja aurinkoista opiskelusyksyä!

Terveisin, Niina ja Pirkko

3.6.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Varaa aikasi syksyn HOPS-keskusteluun =

Hei,

käymme jokaisen Edutool-opiskelijan kanssa ensi lukuvuoden opintojen aluksi HOPS-keskustelun. Keskustelut toteutetaan elokuun viikoilla 32, 33 ja 34.

Lisätietoja ja ajanvaraus keskusteluun on nyt avattu wikissä osoitteessa http://edutool.wikispaces.com/SYKSYN+2010+HOPS-KESKUSTELUT

Varaa aikasi keskusteluun 15.6. mennessä.

Terveisin, Niina

1.6.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Edutool-lukuvuoden 2009-2010 palautelomake ja ASPRO3 tehtävänanto =

Hei,

Edutool-opintojen lukuvuosi 2009-2010 alkaa olla pian päätöksessään. On opintojen toteutuksen ja oppimisen arvioinnin aika. Arvioinnin toteutamme palautelomakkeen ja asiantuntijaprofiilin kirjoittamisen muodossa. Ennen tehtävien tekemistä palauta mieleesi tähän astiset opintojaksot ja niiden työskentely.

1) Kolmannen asiantuntijaprofiilin tehtävänanto Lue huolella tehtävänanto. Palauta asiantuntijaprofiili 15.6. mennessä sähköpostilla Niinalle ja Pirkolle sekä tallenna se omaan blogiisi. 2) Palautelomakkeeseen pääset vastaamaan seuraavasta linkistä [] Palautelomakkeeseen vastaaminen vie aikaa noin 20 min. Vastaa lomakkeeseen 15.6. mennessä.

Tsemppistä viimeisiin kesäkuun opintoihin!

Terveisin, Niina

28.5.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Kooste kevään viimeisistä lähiopetuksista ja muusta työskentelystä =

Hei,

tällä viikolla vietimme kevään viimeiset lähiopetuspäivät. Saimme maanantaina hyvin ASI-työskentelyä eteenpäin. Tiistaina summasimme kulunutta kevättä ja suuntasimme osittain katseet jo syksyyn. Vaikka väsymystä alkaa olla jo ilmassa, ilmapiiri ryhmässämme oli iloinen ja tulevaisuuteen suuntautuva. Vaikka lähitapaamisten osalta kulunut lukukausi on päätöksessään, on meillä vielä ennen kesää muutamia yhteisiä asioita tehtävänä. Seuraavissa muistiksi listaa niistä.

LÄHIOPETUSPÄIVIEN MATERIAALIT JA KORVAAVAT TEHTÄVÄT Toukokuun lähiopetuspäivien materiaalit ja korvaavat tehtävät ovat nyt wikissä.

KVALIN VIIMEISET RUTISTUKSET KVALI-jakson tutkimusraporttien ja luentopäiväkirjojen palautus on 31.5. mennessä. Tutkimusraportit palautetaan wikiin seuraavalle sivulle http://edutool.wikispaces.com/Tutkimusraporttien+palautus

ASI-TYÖSKENTELY SIIRTYY NINGISTÄ WIKIIN Nyt käytössämme ollut Ning-ympäristö tulee maksulliseksi heinäkuun alusta. Tämän vuoksi siirrämme työskentelyn wikiin. ASI-työskentelyn wikisivu ja linkit asiantuntijaryhmien työskentelytilaan löytyvät osoitteesta http://edutool.wikispaces.com/Kev%C3%A4%C3%A4n+2010+ASI-ty%C3%B6skentely Voitte siirtää ryhmänne työskentelyn sinne heti tai viimeistään 15.6. Jos ryhmänne haluaa tuutoreiden palautetta ASI-työskentelyn tuotoksiin (posteri ja abstrakti), voitte saada palautetta kesäkuussa 15.6. mennessä palautetuista töistä ja elokuussa 15.8. mennessä palautetuista täistä.

RÄSTITEHTÄVIEN PALAUTUKSET 15.6. ja 15.8. Onko sinulla jäänyt oppimistehtäviä tai korvaavia tehtäviä rästiin? Tarkista tilanteesi! Jos tehtäviä on rästissä pyri tekemään ne 15.6. tai 15.8. mennessä ennen ensi syksyn opintojen alkamista.

SYKSY ALKAA HOPSEILLA Syksyn työskentelyn aloitamme HOPS-keskusteluilla ja niihin liittyvällä haastattelulla. Keskustelut järjestetään elokuun viikoilla 32-34. Niina informoi asiasta tarkemmin 1.6. mennessä. Jos sinulla on opintojesi suunnitteluun liittyen asiaa ennen elokuuta, ole ehdottomasti yhteydessä Niinaan. Etenkin sivuaineiden osalta ensi syksyn suunnitelmat kannattaa tehdä nyt.

SYKSYN LÄHIOPETUSPÄIVÄT ma 6.9. ti 7.9. ma 4.10. ti 5.10. ma 8.11. ti 9.11. ma 13.12. ti 14.12

KEVÄÄN ARVIOINTI Samalla kun ensimmäinen lukuvuosi Edutool-opinnoissa on päätöksessään, on aika arvioida opintojen toteutumista. Tiistaihin 1.6. mennessä saat ohjeet ASPRO3 kirjoittamiseen ja linkin palautelomakkeeseen. Molempien palautus on viimeistään 15.6. mennessä.

Iloa ja intoa viimeisiin opiskeluihin ennen ansaittua kesälomaa!

Terveisin, Niina

21.5.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Ensi viikon Edutool =

Hei vaan,

Tällä viikolla vietimme yhdessä kaksi helteistä lähiopetuspäivää. Helle on meitä hellinyt senkin jälkeen ympäri Suomen. Mieli varmasti karkailee jo kesään ja lomafiiliksiin. Tsempataan kuitenkin yhdessä vielä Edutool-opintojen kanssa! Seuraavassa on hieman koontia tämän viikon lähiopetuksista sekä ohjeistusta ensi viikon lähiopetuksiin.

Tämän viikon lähitapaamisissa työskentelimme kolmen eri opintojakson parissa. Lähiopetuspäivien aikana jaettu materiaali ja tehtävänannot ovat linkitettyinä Edutool-wikissä lähiopetuksen aikataulun yhteyteen. Lähiopetuspäivien korvaavat tehtävät tulevat wikiin ensi viikon torstaihin mennessä yhtä aikaa ensi viikon lähipäivien korvaavien tehtävien kanssa. KVALI-jaksoon liittyvien tutkimusraporttien ja luentopäiväkirjojen palautus on 31.5. mennessä. Totesimme tutkimusraporttien esittelyn yhteydessä, että olisi hyvä saada raportit kaikkien luettavaksi. Ilmoitamme myöhemmin yhteisen paikan, minne tutkimusraportit palautetaan.

Ensi viikolla meillä on kevätlukukauden viimeiset lähiopetuspäivät. Päivien ohjelmat päivittyvät kokonaisuudessaan wikiin. Seuraavassa on muutama asia työskentelyyn valmistautumisesta.

1) Maanantaina meillä on varattuna koko päivä ASI-työskentelylle. Päivän aikana teillä on mahdollisuus työstää omassa ryhmässänne postereita ja abstrakteja eteenpäin. Lisäksi saatte vertaiskommentit ja tuutoreiden palautteet postereista. Arvioimme myös yhdessä työskentelyn etenemistä sekä teemme suunnitelmat jatkotyöskentelylle. Päivän työskentelyyn voitte valmistautua miettien jo valmiiksi, miten ryhmässänne työstätte tuotoksia. Mikä on työskentelyssänne tarpeen juuri tällä hetkellä? Ottakaa mukaan työskentelyssä tarvittava materiaali.

2) Tiistaina ohjelmassa on gradutyöskentelyn edistämistä. Valmistaudu esittelemään lyhyesti omalle vertaisryhmällesi gradusi tilanne ja suunnitelmat kesää varten. Lisäksi sinulla on mahdollisuus varata ohjaajallesi yksilöohjausaika, jos koet sen tarpeelliseksi. Arvioimme tiistaina myös päättyvän lukukauden työskentelyä ja suuntaamme katseet ensi syksyyn.

3) Ja jottei homma menisi liian vakavaksi, heittäydytään välillä yhdessä vapaalle. Maanantai-iltana menemme yhdessä syömään. Sain vapaat kädet valita meille ruokapaikan. Valinta oli lopulta helppo, sillä osa ravintoloista ei ollut edes auki maanantaisin. Olen varannut meille pöydän Ravintola Creciasta http://www.crecian.fi/index.html Uskon, että kreikkalaisen ravintolan aurinkoinen tunnelma johdattaa meidät hyvin kesään. Ruokailun jälkeen voimme halutessamme jatkaa kesäiltaa jollakin ulkoterassilla. Tavataan siis klo 18:30 ravintola Creciassa. Nyt mukaan on ilmoittautunut 9 henkilöä. Olen varannut pöydän 14 henkilölle, joten mukaan mahtuu vielä.

Terveisin, Niina

12.5.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Ensi viikon lähitapaamiset ja loppukevään työskentely =

Hei ahkerat Edutool-opiskelijat,

Kevät on edennyt hurjaa vauhtia ja samalla myös Edutool-opinnoissa on tapahtunut viime viikkoina paljon. Ensi viikolla tapaamme lähiopetuksessa. Lähitapaamisen tarkempi ohjelma tulee wikiin perjantaihin mennessä. Kevät on usein aikaa, jolloin moni talven aikana aloitettu työskentely päättyy. Niin myös meillä Edutool-opinnoissa. Jotta pysyisimme yhdessä tehtävistä ajan tasalla, olen tähän viestiin koostanut loppukevään työskentelyn. Joidenkin työskentelyiden kohdalla olemme tehneet muutoksia aikatauluun, joten luethan ohjeistukset huolella.

Olette työskennelleet asiantuntijaryhmissänne ahkerasti. Olemme käyneet läpi kaikkien ryhmien tuotokset niiltä osin kuin ne ovat nähtävillä Ning-ympäristössä. Suunnitelmanne ovat edenneet hyvin. Olette tarkastelleet laajasti aihettanne ja perehtyneet monipuolisesti lähdekirjallisuuteen. Kaikkien ryhmien työskentely on hyvässä vauhdissa. Nyt työskentely on useimmissa ryhmissä siinä vaiheessa, että laajaa kokonaisuutta pitää alkaa rajata ja tekstiä muokata abstraktin muotoon. Posterin laadinta on helpompaa selkeän ja jäsentyneen abstraktin pohjalta. Aikataulu on selkeästi ollut kiireinen ja arviomme on, että ette ehdi saada postereita valmiiksi sellaisessa aikataulussa, että ne ovat esitysvalmiita 24.5. tapaamisessa. Päädyimmekin Pirkon kanssa siihen tulokseen, että tarvitsemme ASI-työskentelyyn lisää aikaa. Siirretään postereiden esitys ensi syksyn ensimmäisen lähitapaamisen yhteyteen (syyskuu, ajankohta tarkentuu myöhemmin). Näin teillä on vielä tämä kevät ja ensi syksyn alku aikaa viimeistellä tuotoksia. Nyt keväällä meillä on vielä kaksi lähitapaamista varattuna ASI-työskentelylle. Ensi viikon tiistaina 18.5. menemme Elektrobitille. Siellä jokainen ryhmä ”kauppaa” ideaansa yrityksen edustajalle. Tavoitteena on, että yrityksen edustajien kommenttien perusteella voitte vielä tarvittaessa tarkentaa ratkaisuvaihtoehtojanne. Tiistain työskentelyn pohjana on kaikki se työskentely, mitä olette tehneet tähän asti. Erityisesti voitte valmistautua tapaamiseen miettimällä, miten kuvaatte mahdollisemman selkeästi ratkaisuvaihtoehtonne. Maanantain 24.5. tapaamisessa jatkamme ryhmissä tuotosten muokkaamista. Tavoitteena on, että ennen kesälomaa teillä on hyvällä mallilla abstrakti sekä posterista vähintään ensimmäinen draft-versio. Syksyn aluksi nämä sitten työstetään loppuun siten, että molemmat tuotokset ovat valmiita syyskuun alussa. Näillä muuttuneilla suunnitelmilla mennään siis ASI-työskentelyssä kohti syksyä. Muuttunut aikataulu antaa teillä väljyyttä ryhmän työskentelyyn sekä aikaa pureskella syvällisemmin omaa aihetta. Toivottavasti tämä sopii teille.
 * ASI-TYÖSKENTELYYN MUUTOKSIA**

Muistathan vastata tämän verkkojaksotyöskentelyn päätteeksi ASI-työskentelyn arviointilomakkeeseen sunnuntaihin 16.5. mennessä http://www.webropol.com/P.aspx?id=434414&cid=84868455

LeCoTec-jakson verkkotyöskentely on päättynyt viime viikolla. Maanantain 17.5. arvioimme yhdessä jakson työskentelyä ja sen tuloksen syntyneitä artikkeleita. Käymme läpi myös Edutool-ryhmäläisten suoritustilanteen mahdollisten rästisuoritusten osalta.
 * LECOTEC-JAKSON YHTEENVETOA**

Kvali-kurssin harjoitukset päättyvät ensi viikolla. Työskentelemme tähän liittyen maanantaina ja tiistaina aamupäivästä. Maanantain työskentelyn aiheena on haastatteluaineistot. Ottakaa mukaanne graduihinne liittyvää materiaalia aiheeseen liittyen (esim. haastattelukysymykset, litteroitua haastatteluaineistoa). Tiistaina arvioimme tutkimusraporttejanne. Valmistaudu esittelemään tutkimusraportti siinä muodossaan kuin se sinulla nyt on. Ota mukaasi raportista 2 kopiota. Tutkimusraportin palautus on 31.5. mennessä. Lisäksi Kvali-jakson työskentelyyn kuuluu luentopäiväkirja, jonka palautus on myös 31.5. mennessä.
 * KVALI TYÖSKENTELYN PÄÄTTÄMINEN**

Kevään viimeisessä lähitapaamisessa 25.5. käymme läpi gradujen tilanteen siten, että jokainen esittelee oman gradunsa tämän hetkisen vaiheen. Jokaiselle on varattu aikaa esittämiseen 10 min., jonka jälkeen on aikaa keskustelulle.
 * GRADUILUA VIELÄ ENNEN KESÄÄ**

Tapaamisiin ensi viikolla. Mukavaa viikonloppua!

Terveisin, Niina

29.4.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Klara vappen Edutool! =

Hei,

Edutool-opinnoissa on nyt tekemisen meininki usealla opintojaksolla. Tämän viikon aloitimme lähipäivillä, jotka toivottavasti edistivät työskentelyänne.

Maanantaina työskentelimme koko päivän ASI-jakson parissa. Tavoitteena oli edistää asiantuntijaryhmänne työskentelyä ”ulkopuolisten” kommenttien avulla. Kaikki ryhmät ovat olleet yhteydessä oman ryhmänsä poissaolleisiin jäseniin ja olette saaneet sitä kautta korvaavat tehtävät. Työskentely jatkuu ryhmien sopimalla tavalla verkossa. Seuraavan kerran tapaamme ASI-työskentelyn puitteissa tiistaina 18.5.

Tiistaina ohjelmassa oli gradujen yksilöohjausta, vertaisryhmissä keskustelua ja itsenäistä tiedonhakua kirjastossa. Lisäksi kävimme kuuntelemassa koulutusteknologian perusopintojen projektitöiden posteriesityksiä. Korvaavat tehtävät graduiluun liittyen löydät wikistä. Gradutyöskentely jatkuu jokaisella omassa aikataulussaan. Seuraavan kerran palaamme yhdessä graduihin kevään viimeisessä lähitapaamisessa 25.5.

Tämän viikon lähiopetuspäivät tarjosivat varsinaisten asiasisältöjen lisäksi mahdollisuuden purkaa tuntemuksia liittyen kevään opintojen tehtäväsumaan. Toivottavasti toisten opiskelijoiden tapaaminen toi uutta intoa ja energiaa opintoihin. Joskus auttaa jo sekin, kun saa sanoa, että en ole tehnyt yhtään mitään. Lopulta sitä sitten keskustellessa huomaa, että olenhan minä tehnyt jotakin. Ja tehtävien sumassa on hyvä muistaa kirjailija Kalle Päätalon toteamus: ”Peruna kerrallaan.” Nyt niitä perunoita kuorimaan ja Edutool-keitoksia keittelemään!:)

Seuraavan kerran on lähiopetusta 17.-18.5. Jatkamme silloin ASI-jakson työskentelyä Elektrobitillä. Lisäksi päätämme KVALI-kurssin harjoitukset ja LeCoTec-jakson työskentelyn.

Tsemppiä opintoihin! Hauskaa ja iloista vappua!

Terveisin, Niina

23.4.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Ensi viikolla nähdään! =

Hei,

ensi viikolla näemme jälleen lähiopetuksen merkeissä. Aiheina ovat ASI-jakson työskentely ja gradut.

Maanantaina ASI-työskentelyyn kuuluu työskentelyä niin omassa asiantuntijaryhmässä kuin vertaisryhmissä. Lisäksi työskentelyyn osallistuu tutkijoita LET-yksiköstä. Kokonaisuudessaan työskentely jatkuu siitä, mihin asti olette tähän mennessä ryhmässänne päässeet. Jos teillä on esimerkiksi ehtinyt jo syntyä tekstiä, kuvioita tai mitä tahansa tuotoksia haasteenne ratkaisemiseen liittyen, ottakaa niitä printattuna mukaan. Voimme hyödyntää niitä eri ryhmissä työskennellessä.

Tiistaina jatkamme gradutyöskentelyä. Päivän aikana työskentelemme vertaisryhmissä ja kirjastossa. Lisäksi jokaiselle on varattu päivän aikana yksilöohjauspalaveri oman graduohjaajan kanssa. Valmistaudu yksilöohjaukseen jäsentäen itselle oman gradusi tilanne sekä miettien mahdollisia kysymyksiä ohjaajallesi. Lisäksi voit miettiä etukäteen aiheita, joita toivoisit yhdessä käsiteltävän. Mikä on ajankohtaista gradussasi juuri nyt? Jos olet esimerkiksi parhaillaan laatimassa kyselylomaketta tai haastattelukysymyksiä, ota niistä versiot mukaan.

Muistathan vastata sunnuntaihin mennessä ASI-työskentelyyn liittyvään yksilöarviointiin, johon liittyen Pirkko laittoikin teille eilen seuraavan linkin []

Näkemisiin ensi viikolla, Niina

15.4.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Tämän viikon lähiopetuksista =

Hei,

tämä viikko alkoi meillä yhdessä kahdella tiiviillä lähiopetuspäivällä. Maanantaina aloitimme ASI-jakson työskentelyn, joka toteutetaan yhteistyössä Elektrobit Oyj:n (EB) kanssa. Aamupäivällä orientoiduimme opintojakson työskentelyyn käyden läpi työskentelyn aikataulun sekä työskentelyyn liittyviä keskeisiä asioita. Iltapäivällä siirryimme EB:lle, jossa tapasimme yrityksen henkilökuntaa. He kertoivat meille EB:n toiminnasta. Sen jälkeen EB:n yhteyshenkilömme Piritta Leinonen kuvasi haasteet, joiden ympärille tuleva työskentely rakentuu. Haasteiden perusteella muodostimme asiantuntijaryhmät, jotka ovat seuraavat:

Motivaatio ja valmentava esimiestyö: Sirpa, Marja, Tari ja Kristiina Groupwork Facilitation: Liisa, Annukka, Elina ja Inka Etäkoulutukset LiveMeeting-sovelluksella: Tiina, Laura ja Päivi Open Source & Development Communities: Jouni, Reeta ja Saara

Kaikki maanantaina jaettu materiaali (artikkeleita lukuun ottamatta) on linkitettynä wikissä lähiopetuksen ohjelman yhteyteen. Oppimisympäristönä työskentelyssä on Ning http://edutoolekspertti.ning.com/. Asiantuntijaryhmän jäsenet voivat sopia keskenään tarkemmin sen, miten ja millä välineillä työskentely etenee verkkojaksoilla. Erityisen tärkeää on, että asiantuntijaryhmien työskentely käynnistyy heti. Jos et päässyt lähitapaamiseen, tutustuthan työskentelyyn heti ja olet yhteydessä omaan asiantuntijaryhmääsi. Korvaavien tehtävien tavoitteena on varmistaa se, että sinulle hahmottuu mahdollisemman hyvin työskentelyn eteneminen ja sisältö. Lisäksi on tärkeää, että pääset mukaan asiantuntijaryhmäsi työskentelyyn mahdollisimman pian. Aloita tutustumalla työskentelyn aikatauluun, sisältöihin ja opiskelumateriaaliin. Tee sen jälkeen korvaavat tehtävät.

Tiistaina jatkoimme KVALI-harjoituksia. Aamupäivällä saimme neljän tutkijan alustamana välähdyksiä laadullisen tutkimusaineiston analysoinnista. Iltapäivällä vuorossa oli teidän omien aineiston käsittelyä. Päivä päättyi tutkimuksen luotettavuuden ja eettisyyden tarkasteluun. Päivän esitysten materiaali on wikissä.

Terveisin, Niina

25.3.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Kooste lähiopetuksesta ja ja katse huhtikuuhun =

Hei,

tämä viikko alkoi meillä yhdessä tiiviisti Edutool-opintojen parissa. Päivät olivat intensiivisiä ja tekemistä täynnä. Aistittavissa oli iloisia kohtaamisia pitkän itsenäisen työskentelyjakson jälkeen.

Lähiopetuspäivien ohjelman materiaaleineen ja korvaavat tehtävät löydät tuttuun tapaan wikistä. Seuraavassa lyhyt kooste sisällöistä ja jatkotyöskentelystä kullakin opintojaksolla.

KVALI Maanantaina aamupäivällä ohjelmassa oli KVALI-jakson harjoitukset. Kävimme kertauksen läpi opintojakson sisällön, oppimisympäristöt ja suoritustavat. Orientoiduimme Pirkon luennon kautta laadullisen analysoinnin maailmaan erityisesti havaintojen tekemiseen. Pohdimme mm. sitä miten, analysointiin vaikuttavat ennakko-odotukset ja teoriatausta. KVALI-jakson työskentely jatkuu luentopäiväkirjojen kirjoittamisella. Seuraavalle harjoituskerralle voit ottaa mukaan mahdollista omaa aineistoa.

Jos et ole mukana KVALI-kurssilla, kannattaa kuitenkin tutustua opintojakson materiaaleihin. Niistä voi olla sinulle apua gradun tekemisessä.

LeCoTec Pirkko kokosi yhteen jakson työskentelyä. Työskentely on ollut laadultaan hyvää. Teksteissänne näkyy teoreettinen ymmärrys ja ”oma ääni”. Myös kielellisesti tekstit ovat hyviä ja ymmärrettäviä. Ryhmätyöskentelyssä tarkastelimme opintojaksolla käsiteltyä teoriaa suhteessa käytännön kokemuksiinne. Opintojakson jatkotyöskentelyyn liittyen Pirkko laittoi teille eilen viestiä. Ensimmäisen vaiheen tehtävät (=kirjoitus kolmesta pääteemasta ja toisen työn kommentointi) ovat edellytyksenä seuraavaan vaiheeseen osallistumiselle. Ne, joilla ensimmäisen vaiheen tehtävät ovat vielä kesken, ilmoittakaa Pirkolle tilanteestanne. Lisäksi ne, jotka eivät ole vielä kertoneet, mikä kolmesta pääteemasta kiinnostaa eniten, laittakaa Pirkolle sähköpostia ja kertokaa (ensimmäinen ja toinen, varatoive). Yhteisöllisessä työskentelyvaiheessa on erityisesti aloitus tärkeää. Olkaa heti alussa aktiivisia. Siten työskentely saa hyvän alun ja jatkotyöskentely on selkää.

GRADU Päivän tärkeä anti vaikutti olevan se, että jokainen sai puhua auki omaan graduunsa liittyviä ajatuksia. Gradupäivässä työskentelimme vertaisryhmissä ja ohjaajaryhmissä. Lisäksi tarkastelimme Hannan alustuksen pohjalta aineiston keräämiseen liittyviä asioita. Gradupäivään kuului myös 2 tunnin sessio kirjaston koulutusta. Koulutuksessa tutustuimme kasvatusalan tietokantoihin ja RefWorksin käyttöön. Myös seuraavaan gradupäivään (27.4.) sisällytämme tietokantaopetusta. Silloin jokainen voi tehdä itsenäisesti aineistohakuja ja saada samalla henkilökohtaista ohjausta kirjastonhoitajalta. Gradutyöskentely jatkuu jokaisen oman aikataulun mukaan. Jos et ole tehnyt vielä tutkimussuunnitelmaa, teethän sen pian. Kerro aikataulustasi omalle ohjaajallesi.

SEURAAVA LÄHIOPETUS 12.-13.4. Seuraavassa lähiopetuksessa aloitamme maanantaina ASI-jaksoon liittyvän työskentelyn, joka toteutetaan yhteistyössä Elektrobit Oyj:n kanssa. Tiistaina vuorossa on KVALI-harjoitukset.

Mukavaa loppu viikkoa ja aurinkoista pääsiäistä ensi viikolle!

Terveisin, Niina

15.3.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Ensi viikon lähiopetus ja tutkimussuunnitelmat =

Hei,

nyt on virallisesti hiihtolomat lomailtu pohjoisintakin Suomea myöten. Toisille teistä loma on ollut pyhitettyä aikaa opiskelulle, ja toisille loma on ollut ansaittua aikaa levolle. Toivottavasti molemmissa tapauksissa olette palanneet lomalta innokkain mielin arjen rytmiin ja samalla Edutool-opintoihin.

Ensi viikolla tapaamme jälleen lähiopetuksessa. Maanantaina ohjelmassa on aamupäivällä klo 8.15.-12.30 kvalitatiivisen tutkimuskurssin opetusta. Iltapäivällä klo 12.30-15.00 jatkamme LeCoTec-jakson työskentelyllä. Tiistaina vuorossa on gradupäivä, jonka ohjelma on kokonaisuudessaan nähtävissä Graduuni-blogissa http://graduuni.wordpress.com/.

Muistathan myös gradutyöskentelyyn liittyen, että tutkimussuunnitelman palautus on 23.3. mennessä. Suunnitelma palautetaan omaan blogiin. Teidän graduprosessit ovat tällä hetkellä hieman eri vaiheissa, jolloin myös tutkimussuunnitelmien laajuus ja tarkkuus voivat vaihdella. Hyvä tutkimussuunnitelma antaa kuitenkin ryhtiä koko gradutyöskentelylle, joten jokaisen kannattaa se tässä vaiheessa tehdä sillä tarkkuudella kuin se on mahdollista ja mielekästä. Vinkkejä tutkimussuunnitelman sisältöön ja rakenteeseen saat viime graduseminaarin (19.1.) luentomateriaalista.

Näissä sisällöissä tapaamme ensi viikolla!

Terveisin opetustiimin puolesta, Niina

1.3.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: KVALI-jakson aloitus =

Hei,

ja linnunlaulun täyttämää maaliskuun alkua (Juu-u kyllä ne tintit lauloivat jo kevätlaulua tänä aamuna!)

Aloitamme tänään Edutool-opinnoissa opintojakson Kvalitatiivisen tutkimuksen jatkokurssi (KVALI). Opintojakson työskentely jakautuu itsenäiseen työskentelyyn ja harjoituksiin. Opintojakso alkaa luentotallenteiden katsomisella ja luentopäiväkirjojen kirjoittamisella. Opintojakson ensimmäinen lähitapaaminen on ma 22.3. Käymme silloin yhdessä tarkemmin läpi harjoitusten sisältöjä ja työskentelytapoja. Saatte silloin myös tarkemmat ohjeet tutkimusraportin laatimista varten.

Kurssin työtilana käytämme Optima-ympäristöä. Optima-ympäristöstä löydät opintojaksoon kuuluvan materiaalin ja ohjeet. Luentoihin liittyvät luentopäiväkirjat palautetaan omaan blogiin. Lähitapaamisena toteutettavat harjoitukset tarjoavat mahdollisuuden keskustelulle ja kokemusten vaihdolle.

Opintojaksoon liittyvä materiaali löytyy Optimasta seuraavan kansiorakenteen kautta: Tutkimuskurssit --> Tutkimuskurssi II B 2010 --> Pienryhmä/Edutool. Kaikilla pitäisi olla nyt tunnukset Optimaan. Jos ET ole saanut erillistä tunnusta sähköpostiisi, Optima-tunnuksesi on sama kuin paju-tunnus. Optima-ympäristön kirjautumisosoite on https://optima.oulu.fi

Tavoitteena on, että kvalitatiivisen tutkimuksen opintojakso tukee mahdollisemman paljon teidän gradutyöskentelyä. Kannattaa siis pyrkiä tutustumaan luentoihin ja materiaaliin ajallaan, jotta saatte opintojaksosta kaiken mahdollisen hyödyn. Kaikki Edutool-opiskelijat eivät suorita tätä opintojaksoa. Heilläkin on kuitenkin pääsy Optima-ympäristöön, koska luennot ja niihin liittyvä materiaali voivat olla hyödyksi gradutyöskentelyssä. Kaikilla kannattaa siis tutustua opintojakson materiaaliin.

Hyvää alkua uudelle opintojaksolle! Olethan yhteydessä, jos aloitukseen liittyy jotakin kysyttävää.

Terveisin, Niina

18.2.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Ajankohtaista =

Hei,

tämän viikon lähiopetuksessa päätimme DBR-opintojakson, joka suurimmalla osalla on nyt viimeistäkin tehtävää myöten valmiina. Onneksi olkoon!

Samaan rupeamaan aloitimme uuden LeCoTec-opintojakson. Perehdyimme opintojakson sisältöihin ja työskentelyyn. Lisäksi jokainen perusti oman Knoll-ympäristön. Lähiopetusten korvaavat tehtävät ovat wikissä. Lisäksi kaikille on lähetetty sähköpostilla linkki Päivi Häkkisen luentotallenteeseen.

Työskentely jatkuu LeCoTec-jakson itsenäisen työskentelyn vaiheella. Kannattaa pysyä aikataulussa, jotta tehtäviä ei pääse kasautumaan maaliskuulle. Silloin alkaa myös kvalitatiivinen tutkimuskurssi itsenäisellä työskentelyllä verkossa. Lähetämme Kvali-jakson työskentelystä tarkempaa tietoa viimeistään 1.3. mennessä.

Innokasta opiskeluvirettä toivottaen, Niina

8.2.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Edutoolissa ajankohtaista =

Hei,

ja lumenvalkoista viikon alkua! Mahtavaa huomata, että talven pimein aika on jo taitettu. Aamuisin ja iltaisin työmatkaa tehdessä ei enää olekaan niin pimeää kuin vielä viime viikolla. Ja keväästä muistuttava aurinkokin on jo näyttäytynyt. Ammennetaan tästä valosta voimia myös Edutool-opiskeluun!

TEHTÄVISTÄ Kiitos lähettämistänne asiantuntijaprofiileista. Lähes kaikki ovat ne jo palauttaneet. Jos et ole vielä profiilisia tehnyt, teethän sen pian. Asiantuntijaprofiilin kirjoittamisen tavoitteiden kannalta on tärkeää, että kirjoitus tehdään ajallaan, joten pyrithän pitämään aikataulusta kiinni.

Viime kerralla tavatessamme sovimme yhdessä uudesta käytännöstä lähiopetuspäivien poissaolojen korvaamisen suhteen. Ensimmäiset korvaavat tehtävät ovat olleet nyt työstettävänä. Suurin osa poissaolleista on tehnyt ne hyvin ajallaan. Jos et ole vielä tehtäviä tehnyt, teethän ne piakkoin. Tehtävät on mielekkäin tehdä ajallaan, koska ne liittyvät tämän hetkisiin opintoihin.

LÄHIOPETUSPÄIVÄT 15.-16.2. Ensi viikolla, heti ystävänpäivän ja laskiaissunnuntain jälkeen, tapaamme jälleen lähiopetuksessa. Maanantaina 15.2. päätämme DBR-opintojakson työskentelyn teidän mini-design esityksiin. Pirkko laittaa tällä viikolla esityksiin liittyen vielä tarkempia ohjeita DBR-opintojakson blogiin http://designbased.wordpress.com/.

Tiistaina 16.2. aloitamme uuden opintojakson Learning and collaboration in technology-enhanced contexts (LeCoTec). Opintojaksolla on mukana viiden eri yliopiston opiskelijoita neljästä eri maasta. Työskentely tapahtuu osittain itsenäisesti ja osittain yhteisöllisesti. Opintojakson opetuskieli verkossa on englanti. Opintojaksoon kuuluvissa lähipäivissä olemme omalla Edutool-porukalla. Halutessasi voit tutustua etukäteen opintojakson blogiympäristöön http://lecotec.wordpress.com/

PERUUTUS AIKATAULUUN Lisäksi tiedoksi, että lähiopetuspäivät 1.-2.3. on peruttu.

Nähdään ensi viikolla! Sitä ennen mukavaa ystävänpäivän ja laskiaisen ilahduttamaa viikkoa!

Terveisin, Niina

1.2.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: ASPRO2 tehtävänanto =

Hei,

ja heleää helmikuun alkua kaikille!

Edutool-opinnot ovat päässeet joulutauon jälkeen mukavasti vauhtiin. Viimeiset kaksi viikkoa olette työstäneet DBR-opintojakson tehtäviä. Lisäksi jokaisella on edennyt gradutyöskentely omassa aikataulussaan. Jos et ole vielä ollut yhteydessä omaan ohjaajaasi, teethän sen pian. Jos sinusta tuntuu, että henkilökohtaiselle ohjausajalle ei ole aivan vielä tarvetta, ilmoita sekin ohjaajallesi, niin hän tietää tilanteesi sekä voi mahdollisesti antaa jotakin vinkkejä. Monesti jo sekin vie omaa ajatusta eteenpäin, kun kuvaa toiselle lyhyesti missä mennään.

Tällä viikollahan aikatauluun on erityisesti varattu aikaa asiantuntijaprofiili 2 (ASPRO2) kirjoittamiselle. Ohjeet profiilin kirjoittamiseen saat tämän viestin liitteenä. Kirjoituksen palautus on 7.2. Asiantuntijaprofiilin kirjoittamisen tavoitteiden kannalta on tärkeää, että kirjoitus tehdään ajallaan, joten pyrithän pitämään aikataulusta kiinni.

Terveisin, Niina



26.1.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: EduTool/hyväksiluetut opinnot Oodissa =

Hei,

viime viikon lähiopetuksessa keskustelimme hyväksiluettujen opintojen (lähinnä sivuaineopinnot) näkymisestä Oodissa. Tiedustelin asiaa opintosihteeriltämme Miia Raappanalta. Hän ei ole vielä kirjannut kaikkia hyväksiluettuja opintoja opintorekisteriin, joten sen vuoksi ne eivät vielä siellä näy. Lisäksi osalla on sellainen tilanne, että opinnot, joita on korvattaviksi esitetty, ovat Oodissa jonkin toisen Oulun yliopiston laitoksen kirjaamina. Silloin ne ovat jo valmiina Oodissa ja ne liitetään Edutool-tutkintoon tutkinnon hyväksymisvaiheessa.

Jos olet saanut korvaavuuksista allekirjoitetun lomakkeen postitse kotiin, asia on kohdallasi kunnossa. Lomakkeen on lähettänyt Raisa. Jos et ole saanut päätöstä, ole minuun yhteydessä.

Yst.terv., Niina

21.1.2010 Tiedote lähetetty myös sähköpostitse kaikille EDUTOOL-opiskelijoille.

= Aihe: Koonti lähiopetuspäivistä =

Hei,

iloista ja valoisaa alkavaa vuotta 2010 Edutool-opinnoissa!

Oli hienoa nähdä teitä kevään ensimmäisissä lähiopetuspäivissä tällä viikolla. Palasimme joulutauon jälkeen opintojen äärelle virkistyneinä ja uutta intoa puhkuen. Maanantaina aiheena oli DBR-opintojakso ja tiistaina jatkoimme gradutyöskentelyä. Molempina päivinä oli varattu aikaa myös opintojen suunnittelusta ja käytännön asioista keskustelulle. Lisäksi tiistaina saimme vieraaksemme kolme aikaisempaa Edutool-opiskelijaa, jotka kertoivat opiskelukokemuksistaan.

Päivät olivat siis sisältöä täynnä. Tässä kooste lähiopetuspäivien keskeisistä asioita kertauksena kaikille ja erityisesti tiedoksi poissaolleille. Lähiopetuspäivien ohjelman ja materiaalit näet kokonaisuudessaan wikistä http://edutool.wikispaces.com/L%C3%A4hiopetus

Tiistaina oli kolme luentoa. Luentojen päätteeksi DBR-ryhmät aloittivat tutkimusdesignin suunnittelun. Suunnittelua jatketaan verkkotyöskentelyjaksolla ryhmien valitsemilla työskentelytavoilla. Suunnitelmat esitellään 15.2. lähitapaamisessa.
 * DBR-OPINTOJAKSO**

Oletko ollut pois jostakin ryhmäsi lukupiiri tapaamisesta? Katso korvaava tehtävä DBR-blogista.

Kävimme läpi kevään aikataulun ja ryhmäjaot (vertaisryhmät ja ohjaajaryhmät). Gradutyöskentelyn etenemistä pohjustettiin Sannan luennolla. Gradutyöskentely jatkuu tutkimussuunnitelman laatimisella. Jokainen työstää tutkimussuunnitelmaa omassa aikataulussaan, mutta kuitenkin siten että se palautetaan viimeistään 23.3. Lisäksi jokainen varaa henkilökohtaisen ohjausajan oman ohjaajansa kanssa tammi-helmikuulle. Jos et ollut lähitapaamisessa/ aikaa ei sovittu vielä lähitapaamisessa, ole ohjaajaasi yhteydessä sähköpostilla ja sovi ohjausaika.
 * GRADU**

Lisäksi muistutus opintosuunnitelmasta. Muutamia opintosuunnitelmia puuttuu blogeistanne. Palautushan oli 13.1. mennessä. Jos et ole sitä vielä tehnyt, teethän sen välittömästi!

Kevään aikataulu on nähtävillä wikissä pdf-tiedostona. Lisäksi tiedot päivittyvät Google-kalenteriin.
 * KEVÄÄN AIKATAULUT WIKISSÄ**

Keskustelimme lähiopetuspäivien poissaoloista ja korvaavista tehtävistä. Lähiopetuspäivät ovat oleellinen osa Edutool-opintoja ja niihin osallistuminen on pakollista. Mahdolliset poissaolot tulee erikseen korvata tekemällä lähiseminaarin korvaavat tehtävät. Jatkossa toimimme niin, että lähiopetuspäivien korvaavat tehtävät ovat nähtävillä viimeistään saman viikon torstaina wikissä. Tammikuun lähiopetuspäivien korvaavat tehtävät ovat nähtävissä wikissä http://edutool.wikispaces.com/Korvaavat+teht%C3%A4v%C3%A4t ja ne palautetaan 31.1.2010. mennessä.
 * POISSAOLOT JA KORVAAVAT TEHTÄVÄT**

Verkkotyöskentelyn poissaolot ovat asia erikseen ja niistä sovitaan erikseen kulloisenkin opintojakson yhteydessä.

Nyt meneillään olevalla verkkotyöskentelyjaksolla on työstettävänä DBR-opintojakson tehtäviä. Gradutyöskentely jatkuu jokaisen omassa aikataulussa. Lisäksi saatte tehtävänannon seuraavan asiantuntijaprofiilin (ASPRO2) laatimiseen viimeistään 29.1. mennessä, jonka jälkeen asiantuntijaprofiilia on aikaa kirjoittaa 5.2. asti.
 * ITSENÄINEN- JA VERKKOTYÖSKENTELYJAKSO**

Jos mielessäsi on kysyttävää Edutool-opintoihin ja oman opiskelun suunnitteluun liittyen, ole yhteydessä Niinaan puhelimitse (553 3722), sähköpostitse (niina.impio@oulu.fi) tai käy työhuoneessa (KK229).
 * OPINTOJEN OHJAUS**

Paljon tapahtuu siis Edutool-opinnoissa näin alkuvuodesta. Toivottavasti tämä kooste auttoi jäsentämään työskentelyä.

Iloista ja energistä tempoa opiskeluun!

Terveisin, Niina

21.12.2009 Tiedote lähetetty myös sähköpostitse kaikille EDUTOOL-opiskelijoille.

= Aihe: Infoa ja Joulua! =

Hei,

ensimmäinen syksy Edutool-opinnoissa alkaa olla pian päätöksessään. Olette jaksaneet hienosti ahkeroida opintojen parissa. Useimmilla on opintojaksot viimeistä tehtävää myöten valmiina. Lisäksi olemme saaneet hyvin palautuksia rästitehtävistä. Vuodenvaihde on Edutool-opinnoissa hyvää aikaa tehdä rästiin jääneet tehtävät pois vaivaamasta. Kevät on sitten mukava aloittaa uusin tehtävin.

Joulu kolkuttelee jo ovella ja mieli on varmasti pian aivan muualla kuin opinnoissa. Sitä ennen vielä informaatioita muutamista Edutool-asioista.

OPINTOSUORITUKSET Syksyn opintojaksojen opintosuorituksista on suurin osa viety rekisteriin. TOPSEK- ja KOME -jaksojen osalta viimeisimmät suoritusmerkinnät saattavat lomien vuoksi näkyä rekisterissä vasta ensi vuoden puolella.

LÄHIOPETUSPÄIVÄT Kevään lähiopetuspäiviin on tullut hieman muutoksia. Helmikuulta jäävät pois päivät 1.-2.2. Maalis-toukokuun päivistä jää vielä todennäköisesti pois 1-2 päivää. Pahoittelemme, että emme vielä voi ilmoittaa poisjääviä päiviä. Teemme keväällä yhteistyötä eri toimijoiden kanssa, minkä vuoksi meidän pitää jättää joustovaraa aikatauluihin. Pyrimme tarkentamaan aikataulut näiden osalta helmikuun aikana. Varautukaa tässä vaiheessa siis seuraaviin lähiopetuspäiviin (opetukset toteutetaan klo 8-15)

ma 18.1. ti 19.1. ma 15.2. ti 16.2. ma 1.3. ti 2.3. ma 22.3. ti 23.3. ma 12.4. ti 13.4. ma 26.4. ti 27.4. ma 17.5. ti 18.5. ma 24.5. ti 25.5.

KVALITATIIVISEN TUTKIMUKSEN HARJOITUKSET Harjoitukset sisältyvät ilmoitettuihin lähipäiviin. Harjoitukset ovat ti 16.2. klo 12-15 ja ma 1.3. klo 8-15. Lisäksi huhtikuussa on vielä yksi päivä, joka ilmoitetaan myöhemmin. Kvalitatiivisen tutkimuksen harjoituksiin EI tarvitse osallistua niillä, joilla on HOPS-keskustelussa todettu kurssi suoritetuksi, TAI jotka tekevät kvantitatiivisen tutkimuskurssin.

VUODEN ENSIMMÄINEN LÄHITAPAAMINEN Ensimmäiset lähitapaamiset ovat siis 18.-19.1. Maanantaina aiheena on DBR-opintojakso ja tiistaina jatkamme gradutyöskentelyä.

Nyt haluan toivottaa teille oikein rentouttavaa ja rauhaisaa joulun aikaa. Nauttikaa joulusta juuri sellaisena kuin se teille parhaiten sopii!

Terveisin, Niina

14.12.2009 Tiedote lähetetty myös sähköpostitse kaikille EDUTOOL-opiskelijoille.

= Aihe: Kevään 2010 kvantitatiivisen tutkimuksen jatkokurssi =

Hei,

kasvatustieteiden tiedekunnan kevään 2010 lukujärjestys on julkaistu tänään. Edutool-opintoihin lukujärjestys vaikuttaa tutkimuskurssi II osalta ja siinä erityisesti kvantitatiivisen tutkimuksen jatkokurssin aikatauluihin. Huomio siis kaikki Edutool-opiskelijat, jotka osallistuvat keväällä kvantitatiivisen tutkimuksen jatkokurssille. Oheisesta linkistä avautuu dokumentti, jossa on luentojen ja harjoitusten aikataulut. Harjoitusryhmiä on 3, joihin kuhunkin otetaan 20 opiskelijaa. Ryhmiin ilmoittaudutaan WebOodissa 15.12.09-8.1.10. välisenä aikana. Ilmoittautuminen alkaa klo 10.00.

Linkki [|lukujärjestykseen]

[]

Kvalitatiivisen tutkimuksen jatkokurssin harjoitukset järjestämme Edutool-opetukseen kuuluvina lähipäivinä. Jos osallistut kvalitatiivisen tutkimuksen kurssille sinun EI siis tarvitse ilmoittautua erikseen ryhmiin.

Terveisin, Niina

19.11.2009 Tiedote lähetetty myös sähköpostitse kaikille EDUTOOL-opiskelijoille.

= Aihe: Kevään 2010 lähiopetus =

Hei,

Edutool-opintojen kevään 2010 suunnittelu on hyvässä vauhdissa. Tässä viestissä ilmoitamme kevään lähiopetuspäivät. Lisäksi pyydämme suunnittelun tueksi sinulta vastausta kahteen asiaan mahdollisimman pian, viimeistään perjantaihin 27.11. mennessä.

LÄHIOPETUSPÄIVÄT Lähiopetuspäivät ovat jatkossakin maanantait ja tiistait. Vielä on mahdollista, että kaikkia alla ilmoitettuja lähiopetuspäiviä emme tarvitse. Mutta toivomme, että tässä vaiheessa tämä tieto lähiopetuspäivistä auttaa sinua suunnittelemaan kevään muita aikatauluja. Tarkemman aikataulun kevään opinnoista laadimme joulukuun aikana. Lähiopetuspäiviin osallistuminen on tärkeä osa opintojamme. Pyrithän järjestämään niin, että pääset osallistumaan niihin. Järjestämme Edutool-opinnoissa keväällä 2010 lähiopetusta seuraavasti:

ma 18.1. ti 19.1. ma 1.2. ti 2.2. ma 15.2. ti 16.2. ma 1.3. ti 2.3. ma 22.3. ti 23.3. ma 12.4. ti 13.4. ma 26.4. ti 27.4. ma 17.5. ti 18.5. ma 24.5. ti 25.5.

TOIVEITA KELLONAJOISTA Lähiopetuspäivien kellonajoissa on ilmennyt tarvetta pieniin muutoksiin. Mitkä kellonajat sopivat sinulle? Kerro toiveesi wikissä 27.11. mennessä. http://edutool.wikispaces.com/Toiveet+aikatauluista

TUTKIMUSKURSSIT Kevään opintoihin kuuluu Kvantitatiivisen tai kvalitatiivisen tutkimuksen jatkokurssi (5 op). Molempiin kursseihin kuuluu luentoja ja harjoituksia. Opetus toteutetaan osittain yhteistyössä tiedekunnan muun opetuksen kanssa. Jotta voimme suunnitella mahdollisia räätälöityjä ratkaisuja Edutool-opiskelijoille, tarvitsemme tiedon osallistujista näille kursseille. Ilmoita valintasi wikissä http://edutool.wikispaces.com/ilmoittautuminen+tutkimuskurssit Keskustelemme näistä valinnoista maanantain 23.11. lähitapaamisessa. Jos et vielä tiedä kumman kurssin valitset, voit kysyä silloin sinua askarruttavia kysymyksiä.

Näillä suunnitelmilla ja teidän toiveita kuunnellen porskuttelemme siis etiäpäin!

Ystävällisin terveisin, Niina

26.10.2009 Tiedote lähetetty myös sähköpostitse kaikille EDUTOOL-opiskelijoille. = = = Aihe: Keith Sawyerin luento =

Hei EDUTOOL-opiskelijat,

alla tiedoksenne professori Keith Sawyerin luento, jota voi seurata verkossa. Tämä on hyvää yleisluento meidän EDUTOOL-opintoihin. Erityisesti tästä voi saada ideoita ja ajatuksia TOPSEK-jakson työskentelyyn.

Tietoa välittäen, Niina

CICERO CAMPUS LUENTO: CREATIVE TEACHING AND LEARNING, PROFESSORI KEITH SAWYER (WASHINGTON UNIVERSITY IN ST. LOUIS) Maanantaina 2.11.2009 klo 16.15 Huone K218, Siltavuorenpenger 20R, Helsingin yliopisto

Professori Keith Sawyerin luento käsittelee erilaisten oppimisympäristöjen tarjoamia mahdollisuuksia oppijoiden luovalle ajattelulle ja käyttäytymiselle. Sawyerin tämän hetkinen tutkimus tähtää muutoksiin opettajankoulutuksessa, opetussuunnitelmissa ja arvioinnissa. Tutkimustulokset saattavat muuttaa käsityksiä kouluista instituutioina sekä perinteisten koulujen ja muiden oppimisympäristöjen (esim. kirjastojen, museoiden, kotien, Internetin ja mobiililaitteiden) rajoista.

Luennolle on kaikille vapaa pääsy eikä edellytä ennakkoilmoittautumista. HUOM!! Luento näytetään reaaliajassa netissä sekä tallenteena tapahtuman jälkeen. http://www.cicero.fi/sivut2/events_CICERO_Campus_Sawyer.html

8.10.2009 Tiedote lähetetty myös sähköpostitse kaikille EDUTOOL-opiskelijoille.

= Aihe: Tutkimustiedote =

Hei,

EDUTOOL-opinnot ovat käynnistyneet hyvin. Viime viikolla opinnot jatkuivat KOME-jakson opinnoilla. Samassa yhteydessä olemme käyneet keskustelua EDUTOOL-opinnoissa tehtävästä tutkimuksesta. EDUTOOL- maisteriohjelma perustuu aikaisemmin toteutettuun muuntokoulutukseen, jossa tutkimuksen keinoin arvioimme koulutuksen sisällön ”purevuutta” mm. seuraamalla opiskelijoiden oppimisen prosessia ja laatua. Tulokset olivat innostavia ja siksi meillä onkin käynnissä varsinainen maisteriohjelma. Koska kaikki yliopiston opetus perustuu tutkimukseen, haluamme myös tässä koulutuksessa paitsi opettaa uusinta tietoa, myös kehittää koulutusta tutkimuksen avulla. Tämän vuoksi tulemme keräämään tutkimustietoa maisteriohjelman opintojaksoilta.

Opintojen aloituspäivässä kerroimme, mitä tutkimukseen perustuva opetus tarkoittaa näissä opinnoissa. Tutkimus näkyy opinnoissamme neljällä tavalla:

1) Tutkimustiedon välittymisenä sisällöissä ja työskentelytavoissa 2) Tutkimukseen osallistumisena (yksittäisillä opintojaksoilla tutkimuksellisia interventioita) 3) Omana tutkimuksena eli graduna 4) Opetuksen kehittämisenä (opintojaksokohtaiset palautteet, koulutuksen väliarviointi lukukausittain)

Kaikki kerättävä tutkimustieto on osa opintojaksojen toteutusta eikä edellytä ylimääräistä työtä. Jos tutkimuksen vuoksi on tarpeen kerätä aineistoa jotenkin muuten kuin osana oppimistehtäviä, tiedotamme siitä erikseen ja se tehdään jokaisen opiskelijan henkilökohtaisella suostumuksella. Kaikki tutkimustiedot käsitellään luottamuksellisesti eikä tutkittavien henkilöllisyys tule ilmi missään tutkimuksen vaiheessa.

Yhteistyönne opintojemme arvioimisessa ja siinä tehtävässä tutkimuksessa on meille hyvin tärkeää. Kiitos yhteistyöstänne jo etukäteen!

Tapaamisiin maanantaina!

Sanna & Edutool tiimi

= Aihe: Lähiopetuspäivät jatkossa klo 8.15.-15.00. =

5.10.2009 Tiedote lähetetty myös sähköpostitse kaikille EDUTOOL-opiskelijoille.

Hei,

ja lumenvalkoista päivää kaikille!

Lähestyn teitä jälleen aikatauluasioissa. Kuten tiedämme osa EDUTOOL-opiskelijoistamme matkustaa lähiopetuspäiviin kauempaa. Syksyn opintojen aikana on ilmennyt tarvetta hieman muuttaa lähipäivien aloitus- ja lopetusaikoja siten, että ne sopisivat paremmin myös kauempaa tuleville. Tästä johtuen jatkossa lähipäivien opetus toteutetaan klo 8.15.-15.00 välillä. Toivon, että muutos sopii kaikille, eikä se aiheuta suuria järjestelyjä muissa asioissanne. Tällä pienellä muutoksella mahdollistamme sen, että kauempaa tulevat opiskelijamme voivat osallistua kokopäiväisesti lähiopetuksiin.

Mukavaa viikkoa toivottaen, Niina

2.10.2009 Tiedote lähetetty myös sähköpostitse kaikille EDUTOOL-opiskelijoille.

= Aihe: KOME-opintojakso, lisäohjausta tarvittaessa (6.10) =

Hei,

Koska neljä opiskelijaa estyi tulemasta paikalle KOME-jakson aloitustapaamiseen, järjestämme heille ylimääräisen aloitustapaamisen tiistaina 6.10. klo 16-17.00 luokassa KTK207. Myös ne opiskelijat, jotka kokevat kaipaavansa lisäohjeistusta työskentelyynsä, ovat tervetulleita paikalle!

nStudy kysymyksiä ja vastauksia työtilaan ei ole tullut uusia viestejä, joten oletan että työskentely sujuu hyvin. :)

Lisäsin nStudy sivustolle vielä tarkennukseksi ohjeet ensimmäiselle SOLO työskentelyjaksolle. Ne löytyvät linkin SOLO 30.9-5.10.2009 takaa vasemman puoleisesta palkista OHJEET-linkin takaa.

nStudy lisäinfoa (Collab. työskentely 6.10-11.10.)
Aloittakaa työskentely täyttämällä yksi yhteinen collab. työskentelyn suunnittelu - note jaetussa työtilassa. Tämä tapahtuu siten, että yksi ryhmänne jäsen tekee uuden objektin valitsemalla (new-note-collab. työskentelyn suunnittelu jaetussa työtilassa). Vaikka yksi henkilö tekeekin tämän objektin, niin on tärkeää että te yhdessä kaikkien ryhmän jäsenten kanssa täytätte sen.

CHAT
Kun avaatte chat-työkalun, valitkaa ryhmästänne yksi henkilö, jolle osoitat viestin. Vaikka ko. henkilö ei olisikaan paikalla, niin viesti jää yhteiseen työtilaan uudeksi chat-objektiksi. Muistakaa antaa otsikko CHAT:ille, sillä otsikot jäävät näkyviin objekteihin nStudy-työtilaan ja niiden avulla muut ryhmän jäsenet näkevät, mitä aihetta CHAT-viesti käsittelee.

** LOG OUT NSTUDY **
Tämä jäi viimeksi käsittelemättä. Jotta pystyisitte todella näkemään, keitä ryhmänne jäseniä on paikalla työskentelemässä yhtä aikaa teidän kanssanne, niin loggaudu ulos nStudy-ohjelmasta kun lopetat työskentelyn. Jos ohjelma suljetaan rastista, niin nStudy luulee, että olet vielä paikalla. Sen vuoksi on tärkeää, että loggaudut ulos oikeaa reittiä. LOG OUT: Valitse yläpalkista oikealta puolelta more log out nStudy

Jonna Malmberg

24.9.2009 Tiedote lähetetty myös sähköpostitse kaikille EDUTOOL-opiskelijoille.

= Aihe: KOME - tervetuloa! =

Hei,

Tervetuloa aloittamaan KOME-opintojaksoa (Ymmärtävän oppimisen kognitiivinen, motivationaalinen ja emotionaalinen perusta 6 op) TIISTAINA 29.9. klo 8.15 (HUOMAA AIKAISTUNUT ALOITUSAIKA!) tilassa KTK 303.

Tämän opintojakson tavoitteena on ennen kaikkea auttaa oman oppimisen ymmärtämisessä ja oppimisen taitojen kehittämisessä. Opintojakso on koko EDUTOOL opintojen oppimisteorian ydin. Lisäksi se on hyvin käytännöllinen: saat eväitä edistää omaa oppimista ja suunnitella tilanteita joissa opitaan yhdessä tehokkaasti.

Olemme hyvin innostuneita aloittamaan opintojaksoa. Opintojakson suunnittelussa ja toteutuksessa meitä on mukana laaja tutkijatiimi: Hanna Järvenoja, Jonna Malmberg, Markus Vainionpää sekä Sanna Järvelä. Toteutuksessa on mukana myös kansainvälisesti tunnettu oppimisen tutkija Prof. Allyson Hadwin. Saamme kurssiin siis tuoretta tutkimustietoa ja hyödynnämme siinä myös uusinta kanadalaisten tutkijoiden kehittämää oppimisteknologiaa!

Koska tapaamme vain harvoin kasvokkain, meille on tärkeää, että hyödynnämme lähipäivät tehokkaasti. On hyvin tärkeää, että kaikki ovat paikalla koko aloituspäivän, näin saamme opintojakson hyvin käyntiin ja teknologian teille tutuksi.

PS. Mikäli mahdollista, ota oma läppäri mukaan!

Tavataan tiistaina! Sanna & tutkijatiimi

24.9. Tiedote lähetetty myös sähköpostitse kaikille EDUTOOL-opiskelijoille.

= Aihe: Pieniä aikataulumuutoksia =

Hei,

ja pirtsakkaa syyspäivää kaikille!

Syyslukukauden aikatauluun on tullut pieniä muutoksia. Lähiopetuspäivät ovat samat kuin aikaisemmin, mutta joidenkin päivien sisällöt ja tilat ovat vaihtuneet. Katso uusi aikataulu

Me näemme seuraavan kerran ensi viikolla, kun lähiopetus jatkuu maanantaina OPVIE-opinnoilla ja tiistaina KOME-opinnoilla.

Ystävällisin terveisin, Niina

11.9.2009

= **Aihe: Apukahvit** = = = Apukahveilla meillä on mahdollisuus jutella kaikista opintoihin liittyvistä asioista ja samalla nauttia iltapäivän piristykseksi kahvikupponen. Apukahveja tullaan järjestämään lähiopetuspäivien yhteydessä tarpeen mukaan. Apukahvit tarjotaan tilassa KTK219.

11.9.2009 Tiedote lähetetty sähköpostitse kaikille EDUTOOL-opiskelijoille.

= Aihe: EDUTOOL/sivuaine/koulutusteknologian perusopinnot =

Hei,

tämä viesti on tarkoitettu erityisesti EDUTOOL-opiskelijoille, jotka ovat kiinnostuneita koulutusteknologian perusopintojen sivuaineen suorittamisesta.

Aikaisemmin ilmoitin, että tänä lukuvuonna 2009-2010 koulutusteknologian sivuaineopintoja voi suorittaa joko päiväopetuksen tai avoimen yliopiston ryhmissä. Avoimen yliopiston osalta on eilen vahvistunut tieto siitä, että tänä vuonna heidän ryhmäänsä ei saada riittävää määrää opiskelijoita, joten opintoja ei valitettavasti toteuteta. Näin ollen ei ole myös EDUTOOL-opiskelijoilla mahdollisuutta suorittaa kokonaan tai osittain koulutusteknologian opintoja avoimen ryhmässä.

Päiväopetuksen ryhmässä on kaksi opintojaksoa (Projektiopiskelu 6 op ja Designing learning with technology 5 op), jotka on mahdollisuus suorittaa tarvittaessa täysin etäopiskeluna. Muiden opintojaksojen osalta tarpeet osittaiseen etäsuoritukseen tulee sopia erikseen. Koulutusteknologian perusopintojen kokonaisuutta ei ole kuitenkaan täysin mahdollista suorittaa verkko-opintoina.

Jos olet harkitsemassa koulutusteknologian perusopintojen suorittamista, mutta tarvitset lisätietoa asiasta, pyydän olemaan ensisijaisesti yhteydessä opettajaan Essi Vuopalaan (essi.vuopala@oulu.fi ). Päiväopetuksen ryhmän opetus on jo alkanut, joten päätös opintoihin osallistumisesta on hyvä tehdä mahdollisemman pian.

Mukavaa viikonloppua toivottaen, Niina

4.9. Tiedote lähetetty sähköpostitse kaikille EDUTOOL-opiskelijoille.

= Aihe: EDUTOOL-opintojen sivuaineet/koulutusteknologia =

Hei,

tämä viesti koskee erityisesti EDUTOOL-opiskelijoita, joilla ei ole valmista sivuainetta liitettäväksi maisteriohjelman opintoihin. Siinä tapauksessa teidän tulee suorittaa sivuaine, joka valitaan oman kiinnostuksen mukaan. Lisätietoja sivuaineista voit lukea wikistä http://edutool.wikispaces.com/Sivuaineen+opinnot+EDUTOOL-maisteriohjelmassa

Yksi mahdollinen ja hyvin maisteriohjelman opintoja tukeva sivuaine ovat koulutusteknologian perusopinnot. Keskustelimme eilisessä aloitustapaamisessa erilaisista vaihtoehdoista suorittaa ko. opinnot. Olen tänään selvitellyt asiaa. Oulun yliopiston tarjoamia koulutusteknologian perusopintoja on mahdollista suorittaa lukuvuonna 2009-2010 kahdella tapaa. Jos olet kiinnostunut jommastakummasta vaihtoehdosta, ota yhteyttä mainittuun yhteyshenkilöön mahdollisemman pian, VIIMEISTÄÄN KESKIVIIKKOON 9.9. MENNESSÄ.

VAIHTOEHTO 1: TIEDEKUNNAN PERUSOPISKELIJOIDEN RYHMÄ Opintoihin kuuluu sekä lähi- että verkko-opetusta. Opintoihin kuuluvat lähitapaamiset toteutetaan päiväopetuksena. Opinnot ovat alkaneet 2.9. Opinnot ovat EDUTOOL-maisteriohjelman opiskelijoille ilmaisia. Lisätietoja ja ilmoittautuminen: yliopisto-opettaja Essi Vuopala (essi.vuopala@oulu.fi).

VAIHTOEHTO 2: AVOIMEN YLIOPISTON OPISKELIJARYHMÄ Opintoihin kuuluu sekä lähi- että verkko-opetusta. Opintoihin kuuluvat lähitapaamiset toteutetaan iltaopetuksena. Opinnot alkavat lokakuussa, jos saadaan riittävä määrä opiskelijoita. Avoimen yliopiston opiskelijamaksun opiskelija maksaa itse. Lisätietoja ja ilmoittautuminen: suunnittelija, avoin yliopisto Minna Harju-Veijola (minna.harju-veijola@oulu.fi).

Jos sinulla on kysyttävää maisteriohjelmasta ja sivuainevalinnoista, olethan yhteydessä!:)

Yst.terv., Niina

4.9. Tiedote lähetetty sähköpostitse kaikille EDUTOOL-opiskelijoille.

= Aihe: EDUTOOL-opintojen aloitus =

Hei,

oli hienoa tavata eilen EDUTOOL-porukalla! Opetushenkilökuntamme on innoissaan aloittamassa kahden vuoden oppimisen polun kanssanne. Toivottavasti myös teille jäi innostunut fiilis opintojen aloituksesta.

Aloitustapaamisessa tuli paljon asiaa. Siltä varalta että jokin asia meni tietotulvassa ohi, seuraavassa kooste keskeisimmistä asioista. Ja muistathan, että EDUTOOL-wikistä löydät paljon tietoa, johon kannattaa tutustua!


 * Opintojen toteutus suhteessa omaan HOPSiin: Näin opintojen aloitusvaiheessa on tärkeää muodostaa opinnoista kokonaiskuva (aikataulut, rakenne, opetussuunnitelma). Keskeisin väline tähän on HOPS. Kaikki teistä ovat jo käyneet HOPS-keskustelun. HOPS-keskustelun jälkeen on voinut jäädä pohdittavaksi/selvitettäväksi joitakin asioita. Huolehdithan omalta osaltasi HOPS:n päivityksen ja toimitat sen mahdollisemman pian Raisalle (raisa.suominen@oulu.fi)
 * OPVIE-opintojakso: Opintojen ensimmäinen opintojakso alkoi eilen aloitusluennolla. Opintojakson ensimmäinen verkkotyöskentely on parhaillaan menossa. Katso tarkempi ohjeistus wikistä
 * http://edutool.wikispaces.com/Oppimisymp%C3%A4rist%C3%B6t+ja+viestint%C3%A4+5+op Opintojakson vastuuhenkilö on Pirkko Hyvönen (pirkko.hyvonen@oulu.fi)
 * Asiantuntijaprofiili: Kirjoitamme asiantuntijaprofiilia säännöllisesti opintojen ajan. Ensimmäisen asiantuntijaprofiilin tehtävänannon olet saanut HOPS-keskustelun yhteydessä. Jos et ole vielä palauttanut kirjoitustasi, palautathan sen mahdollisemman pian Raisalle (raisa.suominen@oulu.fi)
 * Tiedotus: EDUTOOL-opintojen tiedotuskanavana toimii wikiympäristö http://edutool.wikispaces.com/ Esimerkiksi Wikin etusivulle päivittyvät opintoihin liittyvät ajankohtaiset asiat. Seuraa wikiä säännöllisesti, vähintään 2-3 kertaa viikossa, niin pysyt ajan tasalla.

Jos jokin asia on jäänyt epäselväksi tai muuten vain pohdituttaa, olethan yhteydessä minuun!

Innokasta ja energistä opintojen aloitusta toivottaen, Niina

10.8.2009 Tiedote lähetetty sähköpostitse ja paperikirjeenä kaikille EDUTOOL-opiskelijoille.

= Elokuinen tervehdys Oulun yliopistosta! = Tervetuloa opiskelemaan EDUTOOL-maisteriohjelmaan! Nyt elokuussa virittäydymme opiskelutunnelmiin tutustumalla koulutuksen verkkoympäristöön ja työstämällä henkilökohtaisia opintosuunnitelmia. Kannattaakin hankkia tunnukset verkkoympäristön käyttöön ja varata oma aikasi henkilökohtaisen opintosuunnitelman tekoon. Näin opinnot lähtevät syyskuussa mallikkaasti käyntiin. Seuraavassa kerromme tarkemmin niin edellä mainituista kuin muistakin elo-syyskuussa ajankohtaisista asioista.

Opintojen aloitus torstaina 3.9.2009 klo 10.00
Opinnot alkavat 3.9.2009 klo 10–16 luokassa KK103 Kasvatustieteiden tiedekunnassa. Kaikkien koulutukseen hyväksyttyjen on oltava paikalla tässä tilaisuudessa. Jos olet pakottavasta syystä estynyt saapumasta paikalle, muista ilmoittaa siitä mahdollisimman pian sähköpostitse Raisalle (raisa.suominen(at)oulu.fi).

Tulo-ohje yliopistolle
Kasvatustieteiden tiedekunta sijaitsee Linnanmaan kampusalueella Snellmania-rakennuksessa. Sisäänkäynti on C5. Luokka KK103 sijaitsee ensimmäisessä kerroksessa.

Oulun keskustasta pääsee Linnanmaan kampusalueelle linja-autoilla numerot 4, 5, 6, 7 ja 19. Matka kestää noin 15 minuuttia, ja kertalippu maksaa 2,90 e. Vuoroja kulkee vartin välein. Oulun keskustassa linja-autot lähtevät Torikadulta pizzerian edestä (pysäkin nimi: Toripakka P). Yliopistoalueella jää pois Yliopistonkadulla Pyhän Luukkaan kappelin luona (pysäkin nimi: Yliopistokatu P). Oulun seudun linja-autojen reittiopas löytyy osoitteesta []

Koulutuksen verkkoympäristö
EDUTOOL-maisteriohjelman verkkoympäristö löytyy osoitteesta http://edutool.wikispaces.com/ Verkkoympäristöstä löytyvät keskitetysti kaikki EDUTOOL-opintoihin liittyvät asiat, ja se on tästä eteenpäin ensisijainen tiedotuskanava kaikissa opintoihin liittyvissä asioissa.

Olet vastaanottanut sähköpostiisi kutsun liittyä verkkoympäristöön. Hyväksy kutsu ja luo itsellesi tunnukset, tarvitset tunnuksia ahkerasti tästä eteenpäin.

Opintojen aikataulu
Kiitos palauttamistanne kyselylomakkeista. Syyslukukauden lähiopetuksen ajankohdat ovat nyt vahvistuneet. Opintojen aikataulu löytyy kokonaisuudessaan maisteriohjelman verkkoympäristöstä opintojen omasta kalenterista. Kalenteria päivitetään opintojen edetessä.

Syyslukukaudella pääaineen lähiopetusta järjestetään seuraavasti:

to 3.9., ma 14.9., ti 15.9., ma 28.9., ti 29.9., ma 12.10., ti 13.10., ma 26.10., ti 27.10., ma 9.11., ma 23.11., ma 7.12., ti 8.12.

HOPS-keskustelu
Kukin opiskelija laatii ohjaajien opastuksella henkilökohtaisen opintosuunnitelman, jossa määritellään yksityiskohtaisesti maisterin tutkintoa varten suoritettavat pää- ja sivuaineen opinnot sekä niiden suoritusaikataulu. Lisäksi arvioidaan opiskelijan aikaisemmassa tutkinnossa suoritettujen kieliopintojen taso ja tehdään tarvittaessa suunnitelma täydentävien kieliopintojen suorittamisesta. Opintosuunnitelman laadinnassa otetaan huomioon opiskelijan aikaisemmat opintosuoritukset, opintomenestys ja urasuunnitelmat.

Ensimmäinen HOPS-keskustelu käydään heti opintojen alussa viikoilla 34–36. Varaa oma aikasi verkkoympäristössä 14.8.2009 mennessä.

Alkuperäisten todistusten esittäminen
Muista käydä näyttämässä hakulomakkeen liitteiksi vaadittujen asiakirjojen alkuperäiset todistukset Raisalle (huone KK230) 4.9.2009 mennessä. Voit tehdä tämän esimerkiksi HOPS-keskustelun yhteydessä tai opintojen aloituspäivänä.

Opiskelijakortti ja yliopiston verkon käyttäjätunnus
Tutustu uuden opiskelijan ohjeisiin [] ja tilaa itsellesi opiskelijakortti sekä yliopistoverkon käyttäjätunnus, jos et ole tätä vielä tehnyt. Näin pääset heti käyttämään hyväksesi opiskelijaedut. Yliopiston käyttäjätunnusta puolestaan tarvitset kirjaston palveluiden käyttämiseen ja opintorekisteriotteen tilaamiseen sekä moneen muuhun asiaan.

Oppimisen ja koulutusteknologian tutkimusyksikön opettajat ja tutkijat odottavat jo innolla EDUTOOL-opintojen alkamista! Syyskuussa tavataan!

Aurinkoisin terveisin
 * //Niina ja Raisa//**

YHTEYDENOTOT: koulutussuunnittelija Niina Impiö, huone KK229, (08) 553 3722, niina.impio(at)oulu.fi amanuenssi Raisa Suominen, huone KK230, (08) 553 3716, raisa.suominen(at)oulu.fi

Valmistautuminen HOPS-keskusteluun
Tavoitteena on, että ensimmäinen HOPS-keskustelu ohjaa sinua pohtimaan maisteriohjelman opintojen kokonaisuutta. Kaikkien asioiden ei tarvitse olla vielä selvillä keskusteluun tullessasi. Keskustelu tilanne on juuri sitä varten, että voit esittää kysymyksiä ja pohtia vaihtoehtoja opintojesi suorittamiseen liittyvissä asioissa. HOPSin laadinta aloitetaan 1. opintosyksynä, ja sitä päivitetään sekä tarkistetaan säännöllisin väliajoin. HOPSin laadinta, päivittäminen ja tarkistaminen ovat opiskelijan vastuulla, mutta koulutuksen aikana opiskelijalle järjestetään kolme tarkistustilaisuutta.

Valmistaudu ensimmäiseen HOPS-keskusteluun tutustumalla maisteriohjelman opetussuunnitelmaan ja syksyn 2009 aikatauluun. Laadi henkilökohtainen opintosuunnitelmasi valmiiseen HOPS-lomakkeeseen, jonka voit ladata omalle koneellesi verkkoympäristöstä http://edutool.wikispaces.com/. Palauta lomake viimeistään päivää ennen keskustelua sähköpostilla Raisalle (raisa.suominen(at)oulu.fi).

Erityisesti sinun tulee pohtia suunnitelmassa seuraavia asioita:

Pääaineopinnot • Pääaineopintoihin kuuluvat kieli-, viestintä- ja orientoivat opinnot sekä kasvatustieteen syventävät opinnot. Nämä ovat kaikille pakollisia. Kurssit on merkitty valmiiksi HOPS-lomakkeeseen. Tutustu syksyn aikatauluun ja täydennä lomakkeeseen syksyn kurssien suoritusajat. Pohdi samalla, miten voit organisoida oman ajankäyttösi, jotta voit sitoutua syksyn aikatauluun.

Sivuaineopinnot • Opintoihin kuuluu yhden sivuaineen perusopinnot 25 op sekä 10 op muita opintoja TAI yhden sivuaineen aineopinnot 35 op. • Pohdi millaisen sivuainekokonaisuuden haluat opinnoissa suorittaa. Onko sinulla mahdollisesti aikaisempia opintokokonaisuuksia, joita voisit hyödyntää tässä yhteydessä?

Aikaisempien kasvatustieteen opintojen täydentäminen aineopinnoiksi • Mikäli et ollut hakuvaiheessa vielä suorittanut kaikkia kasvatustieteen aineopintoja, laaditaan HOPS-keskustelun yhteydessä suunnitelma aineopintojen täydentämisestä. Kasvatustieteen aineopintokokonaisuus tulee olla suoritettuna ennen kuin opiskelija päättää EDUTOOL-maisteriopinnot.

= LIITE: Ohje EDUTOOL-verkkoympäristön käyttöönotosta =